Lelaki buntu kena marah minta hutang RM800 dari bekas penyewa
Oleh KOSMO!

6 Mei 2023, 3:58 pm
PETALING JAYA – “Kau ni memang jenis suka paksa orang ya?.”
Antara ayat yang diterima Naim Ismail selepas menuntut hutang RM800 daripada bekas penyewa ‘food truck’ miliknya.
Katanya, hutang tersebut sudah tertunggak sejak 2019 lagi dan sehingga kini belum dilunaskan sebarang bayaran.
“Dulu pernah sewakan ‘foodtruck’ dekat orang ini lima bulan. Lima bulan itu memang macam pengemis nk mintak duit sendiri. Lepas lima bulan nak minta balik ‘foodtruck’ nak beri orang lain sewa. Bila minta hutang tertunggak ini respon dia.
“Dulu dia hutang akhir tahun 2019. Aku minta hutang akhir tahun 2020. Selepas itu aku senyap sampai tahun ini. Tengok respon dia macam mana pula.
“Ini aku post (muat naik hantaran) pun sebab tahu memang dah tak ada harapan aku nak dapat duit aku. Memang tuntut akhirat nanti sahaja,” katanya pada hantaran yang dimuat naik di kumpulan Facebook, B40 Buat Apa Harini kelmarin.

Dalam pada itu, Naim turut berkongsi beberapa tangkap layar perbualan WhatsApp dia bersama individu tersebut sebagai bukti kepada kisah yang diceritakan.

“Terus abaikan WhatsApp aku. Lama dah aku sabar nak viralkan muka kau dekat group (kumpulan) geng viral. Hari ini (16 April) hari akhir aku bagi, RM800 tak masuk akaun aku, aku post (muat naik) dekat Facebook,” katanya kepada individu tersebut.
Bagaimanapun, kiriman mesej Naim itu dibalas dengan kata-kata sinis dan perlian oleh individu terbabit.
“Apa masalah kau ini, kau paksa-paksa orang suka-suka. Kau ini memang jenis suka paksa orang ya?.
“Kau tak kerja kah paksa-paksa orang, lepas itu nak minta cara paksa,” balas individu tersebut.
Perkongsian Naim itu ternyata menerima pelbagai reaksi pengguna Facebook di ruangan komen termasuklah yang meninggalkan kata kecaman terhadap individu berkenaan kerana telah menyusahkan orang lain.
“Pandai berhutang, nak bayar bukan main liat, pemberi hutang pula jadi pengemis minta duit sendiri. Memang ramai jenis manusia macam ini. Berhati-hatilah kalau nak beri duit atau beri hutang kepada orang lain termasuklah keluarga sendiri,” pesan Alias.
“Buat sahaja tuntutan di mahkamah. Pergi dekta kaunter mahkamah cakap saya nak buat tuntutan kecil ke atas orang berhutang. Nanti pihak mahkamah akan panggil si penghutang masuk mahkamah dan selesaikan di sana,” cadang Faisal. – KOSMO! ONLINE


Bandar Kluang antara 10 bandar paling bahagia di Malaysia
Oleh ADNAN IBRAHIM

6 Mei 2023, 4:27 pm
KLUANG – Pemilihan Bandar Kluang sebagai Bandar Paling Bahagia daripada 10 bandar di Malaysia bukan hanya meliputi kehidupan penduduknya namun merangkumi semua aspek termasuk pembangunan yang sedang dilaksanakan.
Timbalan Menteri Pembangunan Kerajaan Tempatan, Akmal Nasrullah Mohd Nasir berkata, perancangan tersusun oleh pihak berkuasa tempatan (PBT) serta wakil rakyat di bandar ini menjadi salah satu aspek menjadikan Kluang terpilih daripada 117 PBT yang mengambil bahagian.
Katanya, turut menjadi aspek penting menyumbang kepada kebahagiaan penghuni di bandar ini adalah dari audit ekonomi, budaya, pendidikan serta aktiviti komunitinya.
“Pengukuran Indeks Kebahagiaan di Malaysia sebenarnya dijalankan melalui Program Jaringan Penunjuk Mampan Bandar Luar Bandar Malaysia yang dikenali sebagai MURNInets dan merupakan satu sistem di bawah seliaan PLANMalaysia bagi mengukur kemampanan kawasan PBT di Malaysia.
“Indeks Kebahagiaan merupakan pengukuran umum terhadap tahap kesejahteraan penduduk merangkumi aspek kesejahteraan mental, fizikal dan kerohanian (spiritual),” katanya selepas merasmikan Program Kluang Bandar Bahagia Masyarakat Malaysia MADANI @ Dewan Pekan Rabu, Kompleks Pekan Rabu, di sini, hari ini.
Menurut beliau lagi, kayu ukur lain yang digunakan juga untuk menghasilkan indeks ini adalah komuniti yang berdaya hidup, kepelbagaian budaya, kesihatan, pendidikan, kepelbagaian ekologi dan kecekapan urus tadbir.

Ujarnya, dalam menambahbaik kesejahteraan dan kebahagiaan rakyat, antara misi utama KPKT ialah untuk PBT menyampaikan khidmat terbaik kepada rakyat.
“Ini termasuklah beberapa perkara yang sering digariskan iaitu bagi memastikan, jalan raya rata serta tidak berlubang, pemasangan lampu yang terang, Longkang yang bersih selain tidak tersumbat dan tandas awam yang bersih, menawan dan wangi,” katanya. – KOSMO! ONLINE


40 wilayah Russia haram penerbangan dron
Oleh KOSMO!

6 Mei 2023, 4:33 pm
MOSCOW – Sebuah agensi berita kerajaan Russia melaporkan bahawa penerbangan dron telah diharamkan di kira-kira 40 wilayah di negara itu, lapor Badan Penyiaran Jepun (NHK) semalam.
Laporan agensi berita RIA Novosti itu dibuat selepas pejabat Presiden Russia menuduh Ukraine menggunakan dron untuk menyerang Kremlin.
Kremlin mendakwa bahawa serangan itu adalah percubaan untuk membunuh Presiden Vladimir Putin, manakala Amerika Syarikat (AS) turut terlibat.
Menurut RIA Novosti, wilayah yang kini mengharamkan penerbangan dron termasuk Moscow, Saint Petersburg dan lain-lain wilayah berhampiran dengan sempadan Ukraine.
Sementara itu, agensi berita TASS melaporkan kebakaran berlaku di sebuah kemudahan penyimpanan bahan api di wilayah Krasnodar, dekat Semenanjung Crimea.
TASS memetik pihak berkuasa Russia sebagai berkata, kebakaran itu disebabkan oleh serangan dron dan berlaku di kawasan seluas 60 meter persegi.

Satu lagi kebakaran berlaku di sebuah kilang penapisan minyak di wilayah Krasnodar pada Rabu dan kelmarin. Kedua-dua insiden itu dikatakan berpunca daripada serangan dron.
Pemerhati-pemerhati politik berkata, pihak berkuasa Russia berada dalam keadaan berjaga-jaga berikutan siri kebakaran itu.
“Gangguan di rangkaian penyimpanan dan pengedaran bahan api berkemungkinan akan memaksa operasi mengisi minyak oleh tentera Russia dikurangkan,” kata Kementerian Pertahanan Britain. – Agensi


SOP Covid-19 Malaysia masih kekal – Dr. Zaliha
Oleh FARAHWAHIDA AHMAD

6 Mei 2023, 4:19 pm
SEGAMAT – Kementerian Kesihatan Malaysia (KKM) masih mengekalkan Prosedur Operasi Standard (SOP) Covid-19 walaupun Pertubuhan Kesihatan Sedunia (WHO) mengumumkan Covid-19 bukan lagi kecemasan kesihatan global pada Jumaat, lalu.
Menteri Kesihatan, Dr. Zaliha Mustafa berkata, KKM masih dalam peringkat perbincangan dan pemantauan secara berterusan sedang dilakukan sebelum sebarang keputusan dicapai.
“Kita akan mempertimbangkan perkara tersebut dan kita sedang melakukan perbincangan di peringkat tertinggi KKM. Buat sementara ini, kita akan teruskan SOP yang sedia ada.
“Kawalan-kawalan adalah seperti yang kita lakukan sebelum ini seperti SOP biasa itu sehinggalah kita buat keputusan muktamad. Sama ada untuk mengikut seperti mana yang disarankan oleh WHO atau sebaliknya.
“Keadaan jangkitan Covid-19 di seluruh negara masih terkawal dan perkhidmatan kesihatan serta kapasiti di hospital tidak terjejas meskipun terdapat peningkatan kes,” katanya dalam sidang akhbar ketika menghadiri Sambutan Rumah Terbuka Aidilfitri di Dewan Masjid Bandar IOI, di sini, hari ini.
Menurutnya, KKM masih menggalakkan pemakaian penutup muka di lokasi terbuka dan mereka yang bergejala.

“Kalau kita bekerjasama dan bertanggungjawab menjalankan kawalan kendiri penularan akan dapat dibendung,” tambahnya.
Kelmarin, Covid-19 tidak lagi dikategorikan sebagai kecemasan kesihatan global sekali gus menjadi langkah besar menuju pengakhiran wabak pandemik yang sudah membunuh lebih 6.9 juta orang, selain mengancam ekonomi dan komuniti sejagat. – KOSMO! ONLINE


[VIDEO] Suami kongsi video isteri jinakkan buaya besar
Oleh KOSMO!

6 Mei 2023, 4:03 pm
PETALING JAYA – Seorang wanita mengundang keterujaan ramai selepas videonya ketika menjinakkan seekor buaya bersaiz besar tular di media sosial.
Lelaki yang dipercayai suami wanita tersebut bertindak berkongsi video itu di TikTok, menggunakan nama Mr Habib, yang menunjukkan wanita itu sedang memberikan arahan kepada buaya tersebut.
Apa yang mengejutkan, buaya yang berada di dalam air itu dilihat menuruti arahan yang diberi supaya bergerak ke kanan dengan hanya menunjukkan tangan ke arah tersebut.
Tambah mengejutkan apabila didapati ada seekor lagi buaya yang juga bersaiz besar berada di daratan, berhampiran wanita itu yang kelihatan gembira dengan kerjayanya itu.
“Buaya pun dia arah macam tu ja, lepas ni kalau tak nampak dah content (kandungan) kat TikTok, maknanya aku ada buat salah besar la tu,” selorohnya pada kapsyen.
Perkongsian itu bukan sahaja mengujakan orang ramai malah turut terhibur dengan kebolehan isterinya yang bekerja di Zoo Negara itu.

“Baik-baik, buaya pun dia boleh tundukkan ni pulak kau bang,” usik Rubyatul93.
“Tak berani nak main kan perasaan dia. Silap-silap dia hantar buaya tu ke rumah naya,” komen Zulhaimimiey.
“Macam tu ja dia gula-gulakan buaya tu,” kata seorang lagi pengguna.
Video itu berjaya meraih sebanyak 376,000 jumlah tontonan sejak ia dikongsikan semalam dengan 23,300 tanda suka. – KOSMO! ONLINE

@mohdhabibullah01 Buaya pun dia arah macam tu je geng 🥲 lepasni kalau tak nampak dah content kat tiktok ni makna nya aku ada buat salah besar la tu 🤣 @Wawa Todak 🧜🏼♀ ♬ Cupid – Twin Ver. (FIFTY FIFTY) – Sped Up Version – sped up 8282


Belum ada arahan catuan air di Perlis
Oleh SYED AZLAN SAYID HIZAR

6 Mei 2023, 3:55 pm
PADANG BESAR – Jabatan Pengairan dan Saliran (JPS) negeri memaklumkan belum ada arahan catuan air untuk kegunaan domestik dikeluarkan walaupun paras takungan Empangan Timah Tasoh sedikit menyusut.
Pengarahnya, Mahidi Mahamood berkata, bacaan semasa paras air di empangan tersebut adalah 27.35 meter (m) dengan kapasiti kira-kira 20 juta meter padu daripada takungan normal 29.1m.
“Buat masa ini, bekalan air di Empangan Timah Tasoh mampu bertahan sehingga dua bulan dalam keadaan panas tanpa hujan sepanjang tempoh tersebut.
“Bagaimanapun, sekarang adalah musim Monsun Barat Daya dan kelazimannya hujan akan turun dalam tempoh beberapa bulan ini dan biasanya tidak akan berlaku krisis air,” katanya ketika ditemui di Empangan Timah Tasoh, di sini, hari ini.
Tambahnya jika hujan turun dalam kuantiti sebanyak 100 milimeter (mm) selama satu hari, paras empangan air itu akan kembali meningkat ke paras normal iaitu 29.1m.
Sebagai rekod, Empangan Timah Tasoh berkeluasan 20 kilometer persegi itu mampu menakung air sebanyak 40 juta meter padu dan ia berfungsi sebagai sumber bekalan air domestik, pertanian dan kawalan banjir. – KOSMO! ONLINE


Kerajaan bantu biaya projek LRT di Pulau Pinang
Oleh ISWAN SHAFIQ ISA

6 Mei 2023, 2:50 pm
SEBERANG PERAI – Berita baik untuk rakyat Pulau Pinang apabila Kerajaan Persekutuan bersetuju membantu kerajaan negeri dalam menyegerakan projek Transit Aliran Ringan (LRT) di negeri ini.
Perdana Menteri, Datuk Seri Anwar Ibrahim berkata, projek tersebut diharap mampu meredakan isu kesesakan di Pulau Pinang ketika ini khususnya di bahagian pulau.
“Semalam, saya ada satu perjumpaan termasuk dengan pegawai kewangan untuk mencari kaedah yang terbaik (bagi mendapatkan dana untuk projek LRT).
“Dalam tempoh satu atau dua minggu ini pula akan berjumpa dengan kerajaan Pulau Pinang supaya dapat disegerakan (projek LRT).
“Kita ada pelbagai projek, segala LRT, MRT (Transit Aliran Massa), monorel di Lembah Klang. Jadi, mengapa tidak boleh (diwujudkan) di Pulau Pinang?” soal beliau.
Beliau berkata demikian ketika berucap sempena Program Rumah Terbuka bersama Perdana Menteri di Universiti Teknologi Mara (UiTM) Pulau Pinang yang turut dimeriahkan dengan kehadiran Yang Dipertua Negeri Pulau Pinang, Tun Ahmad Fuzi Abdul Razak dan isteri Toh Puan Khadijah Mohd. Nor.

Terdahulu, Anwar tiba kira-kira pukul 12.10 tengah hari dengan diiringi isteri, Datuk Seri Dr. Wan Azizah Wan Ismail dan Timbalan Perdana Menteri, Datuk Seri Dr. Ahmad Zahid Hamidi serta beberapa Menteri dan Timbalan Menteri Kabinet.
Sehingga pukul 2 petang ini, lebih 15,000 pengunjung dikatakan telah membanjiri rumah terbuka berkenaan. – KOSMO! ONLINE


Sah solat pakai baju Manchester United – Azhar Idrus
Oleh KOSMO!

6 Mei 2023, 3:41 pm
PETALING JAYA – Dakwaan sesetengah individu yang mengatakan memakai jersi bola sepak terutamanya yang mempunyai lambang menyerupai simbol logo atau gambar haiwan tidak sah ketika solat adalah tidak tepat.
Ini kerana kata penceramah selebriti, Ustaz Azhar Idrus memaklumkan tiada dalil yang menyebut pakaian tersebut haram dan tidak sah ketika menunaikan solat.
Jelasnya, mengambil contoh pemakaian jersi bola sepak Manchester United (MU) yang mempunyai lambang orang memegang ‘garpu’ yang menyerupai ‘anak toyol’ semasa solat.
“Mu (kamu) pakai gambar ‘heavy metal’, gambar ‘korok’ pun sah lagi solat. Tiada masalah.
“Cuma gambar-gambar yang besar, yang bukan kecil dimaafkan. Makruh kita pakai semasa solat,” katanya dalam satu ceramah agama baru-baru ini.
Azhar menjelaskan, syarat sah solat adalah suci pakaian, badan dan tempat daripada najis.

“Dah baju MU tu buat daripada najis atau benda yang suci? Kalau suci, ia sah, jadi kat mana tidak sahnya? Siapa yang kata tidak sah sila bawa dalil,” tegasnya.
Azhar menambah, bagaimanapun, jika baju yang dipakai itu mempunyai tulisan besar yang boleh menganggu orang solat, maka makruh dipakai ketika solat.
“Sebagai contoh, dia duduk depan kita duduk belakang semasa solat dan baju dia ada tulis Persatuan Takut Bini Pahang. Maka ia makruh kerana telah menganggu orang lain nak solat,” ujarnya. – KOSMO! ONLINE


Status rumah tangga ‘tergantung’, Engku Emran, Fiza Halim bercinta?
Oleh NUR AL-FAIRUZA SYARFA NOR SAIDI

6 Mei 2023, 2:11 pm
PETALING JAYA- Biarpun status rumah tangganya bersama kakak Neelofa. Noor Nabila masih menjadi tanda tanya, ahli perniagaan, Engku Emran kembali menjadi bualan ramai apabila didakwa bercinta dengan pelakon dan penyanyi, Fiza Halim.
Dakwaan tersebut tular apabila Engku Emran memuat naik video dalam TikTok menunjukan keberadaanya berrsama dua remaja perempuan yang dikatakan anak kepada pemilik nama lengkap Siti Zaidatul Fiza Abdul Halim itu.
Video turut disertakan dengan lagu Setinggi Syurga nyanyian kumpulan In-team meninggalkan banyak tanda tanya dalam kalangan netizen.
Rata-rata netizen mula berspekulasi mengaitkan hubungan terkini bekas ahli kumpulan Elite itu bersama Engku Emran.
Malah, ada juga yang tampil menggelar Engku Emran sebagai ‘Playboy Halal’ kerana sering bertukar-tukar pasangan terutamanya dalam kalangan selebriti.
Sehingga kini, percubaan Kosmo! Online untuk mendapatkan respons Fiza masih gagal apabila panggilan dan WhatApps tidak dilayan.

Sebelum ini, kontroversi melibatkan rumah tangga Engku dan Nabila menjadi tumpuan apabila ibu kepada Jebat Jayden tidak lagi berkongsi foto bersama suaminya dalam laman sosial.
Lebih menguatkan spekulasi keretakan rumah tangga apabila Nabila mengerja umrah hanya bersama keluarga dan anak anak tunggalnya tanpa kelibat Engku Emran.
Bahkan, Engku juga tidak kelihatan dalam gambar raya bersama keluarga usahawanita itu.
Sebelum bersama Nabila, Engku pernah mendirikan rumah tangga dengan selebriti Erra Fazira dan mempunyai seorang anak perempuan bernama Engku Aleesya.
Dia juga pernah mendirikan rumah tangga pelakon Indonesia, Laudya Cynthia Bella pada 2017 dan turut berpisah pada 2020. -KOSMO! ONLINE


Pemandu treler lari selepas gilis penunggang motosikal
Oleh ASLIZA MUSA

6 Mei 2023, 1:55 pm
KUALA KANGSAR – Seorang penunggang motosikal maut akibat kecederaan parah selepas digilis kenderaan berat disyaki sebuah treler di Kilometer (KM) 245.4, Lebuh Raya Utara-Selatan arah utara, di sini, semalam.
Kejadian sekitar pukul 11.55 malam itu mengorbankan Muhammad Azren Azih, 24, yang beralamat di Kampung Senggang, Kuala Kangsar, Perak.
Ketua Polis Daerah Kuala Kangsar, Asisten Komisioner Omar Bakhtiar Yaacob berkata, kemalangan berlaku apabila motosikal jenis Honda RS-X ditunggang mangsa dipercayai hilang kawalan lalu terlanggar tembok batu di sebelah kanan laluan dan menyebabkan kenderaan itu jatuh terseret ke sebelah kiri.
Katanya, pada masa yang sama datang dua buah motosikal masing-masing ditunggang lelaki berusia 22 dan 24 tahun tidak sempat mengelak lalu melanggar motosikal mangsa sebelum kedua-duanya jatuh ke tepi kiri jalan.
“Tidak lama kemudian, sebuah kenderaan dipercayai treler yang sedang mara di lorong kiri tidak sempat mengelak lalu menggilis mangsa.
“Kenderaan itu bagaimanapun tidak berhenti dan terus beredar dari lokasi kejadian. Mangsa yang parah di kepala disahkan meninggal dunia di tempat kejadian,” katanya.

Menurut beliau, dua lagi penunggang motosikal yang mengalami kecederaan di kaki dan badan telah dihantar ke Hospital Kuala Kangsar untuk rawatan.
Katanya, siasatan awal mendapati punca kemalangan akibat mangsa cuai mengawal motosikal sebelum terjatuh dan digilis treler berkenaan.
“Usaha sedang dijalankan bagi mengesan pemandu treler terbabit dan siasatan lanjut dijalankan mengikut Seksyen 41(1) Akta Pengangkutan Jalan 1987,” katanya. – KOSMO! ONLINE


46 PATI ditahan dalam Ops Sapu
Oleh KOSMO!

6 Mei 2023, 1:48 pm
KUALA LUMPUR – Jabatan Imigresen (JIM) Kuala Lumpur menahan seramai 46 pendatang asing tanpa izin (PATI) menerusi serbuan dalam Ops Sapu di sebuah bukit dekat Segambut Dalam, di sini, awal pagi tadi.
JIM Kuala Lumpur menerusi hantaran pada Facebook memaklumkan, penahanan itu dibuat selepas pemeriksaan dilakukan ke atas seramai 122 orang pada serbuan tersebut.
“Operasi ini diketuai oleh Pengarah Imigresen Kuala Lumpur, Syamsul Badrin Mohshin bersama 689 pegawai JIM Wilayah Persekutuan Kuala Lumpur. Turut melibatkan, bantuan pegawai daripada Jabatan Pendaftaran Negara dan Angkatan Pertahanan Awam Malaysia.
“Lokasi yang diserbu malam tadi agak mencabar kerana struktur kawasan yang dikelilingi oleh hutan dan bercuram. Malah, terdapat banyak lorong-lorong yang tersembunyi bagi memudahkan PATI meloloskan diri daripada tangkapan pegawai imigresen,” menurut kenyataan tersebut hari ini.
Dalam pada itu, 46 PATI tersebut ditahan mengikut Seksyen 15(1)(c) dan 6(1)(c), Akta Imigresen 1959/63.
“Kesemua PATI kemudian dibawa ke Depot Tahanan Bukit Jalil untuk tindakan selanjutnya,” katanya. – KOSMO! ONLINE


OPR singkatan untuk Operasi Peras Rakyat? – Hassan Abdul Karim
Oleh KHAIRUL MOHD. ALI

6 Mei 2023, 1:28 pm
JOHOR BAHRU – Perdana Menteri, Datuk Seri Anwar Ibrahim dan Menteri Ekonomi, Rafizi Ramli perlu memberi penjelasan berhubung kenaikan Kadar Dasar Semalaman (OPR) kepada 3.0 peratus, pada 3 Mei lalu.
Ahli Parlimen Pasir Gudang, Hassan Abdul Karim berkata, penjelasan itu penting kerana Kerajaan Perpaduan bakal berdepan Pilihan Raya Negeri (PRN) di enam buah negeri, tidak lama lagi.
Menurut beliau, perkara itu juga dapat menjelaskan mengapa khabar angin peningkatan OPR itu dinafikan, sebelum ini.
“Saya tidak mahu rakyat jelata di enam negeri semenanjung yang akan berdepan PRN menempelak Kerajaan Perpaduan dan kerajaan Madani dengan pertanyaan sinikal, iaitu adakah OPR ini singkatan kepada Operasi Peras Rakyat,” soalnya dalam satu kenyataan, di sini hari ini.
Tambah Hassan yang merupakan bekas Pengerusi PKR Johor, Bank Negara (BNM) perlu bergerak seiring dengan kerajaan yang sedang berusaha membantu ekonomi rakyat dalam berdepan krisis kos sara hidup.
“Kita bersangka baik kepada Jawatankuasa Dasar Monetari (MPN) BNM yang membuat keputusan menaikkan kadar OPR itu. BNM mungkin melihat kepentingan ekonomi makro Malaysia bagi jangka panjang.

“Tetapi Bank Negara juga perlu seiring dengan pendirian kerajaan. Anwar selaku Menteri Kewangan tentu bersetuju bahawa golongan B40 dan M40 paling terkesan teruk dengan kenaikan kadar OPR tersebut,” jelasnya.
Sebelum ini, Menteri Komunikasi dan Digital, Fahmi Fadzil dikritik masyarakat awam selepas meluahkan kemarahan dengan laporan akhbar tempatan yang memetik penganalisis menjangkakan OPR akan naik dalam tempoh beberapa bulan.
Laporan itu antara lain melaporkan penganalisis menjangkakan BNM akan menaikkan OPR sebanyak 25 mata peratusan seawal Julai ini.
Fahmi menyifatkan laporan tersebut sebagai fitnah, namun apabila kadar OPR baharu diumumkan, beliau enggan menjawab apabila disoal berhubung perkara itu. – KOSMO! ONLINE


3 ekor gajah datang ‘beraya’ di Taman Sri Lambak
Oleh ADNAN IBRAHIM

6 Mei 2023, 1:37 pm
KLUANG – Kemasukan gajah liar ke kawasan penempatan di daerah ini bukan sesuatu yang asing kerana hampir setiap minggu pasti ada kejadian berlaku sehingga menyebabkan kebimbangan kepada penduduk.
Terbaru, dua ekor gajah dewasa dan seekor anak gajah datang ‘beraya’ ke taman perumahan di Taman Sri Lambak ini selama kira-kira tiga jam bermula pukul 1 pagi.
Penduduk Jalan Cekal 14, Razak Ahmad, 55, berkata, kejadian disedari berlaku kira-kira pukul 1 pagi tadi selepas mendengar dengusan kuat binatang itu serta bunyi pelepah kelapa diragut oleh orang kuat ini.
Katanya, selain itu semua tanaman yang ditanam oleh oleh penduduk dan kebiasaanya menjadi makanan gajah habis dicabut.
“Kumpulan tiga ekor gajah ini dipercayai masuk ke Jalan Semangat 9 pada minggu lepas dan tidak disangka boleh masuk ke kawasan ini walaupun diselangi banyak rumah penduduk antara dua jalan ini.
“Namun, kumpulan gajah dipercayai tiga beranak ini mungkin masuk melalui kawasan tanah perkuburan Islam yang bersebelahan dengan Hutan Simpan Kluang dan tidak jauh daripada Jalan Cekal,”katanya ketika ditemui, di sini, hari ini.

Sementara itu, penduduk Cekal 4, Mohd. Ghazali Esa, 47, berkata, keluarganya menyedari kehadiran gajah liar ini kira-kira pukul 4 pagi selepas mendengar salakan anjing berpanjangan di jalan itu.
Ujarnya, apabila bangun pagi, pihaknya melihat banyak pokok yang ditumbangkan sepanjang Jalan Cekal 4 melibatkan kira-kira 10 buah rumah.
“Sebelum ke Jalan Cekal 4, kumpulan gajah liar berkenaan dipercayai terlebih dahulu meragut apa sahaja tanaman yang boleh dimakan di sepanjang Jalan Cekal 9 selepas “menjamu” selera di Jalan Cekal 14,” katanya.
Menurut Ghazali lagi, berikutan kekerapan gajah liar ini memasuki kawasan penempatan penduduk di taman ini, penduduk mengharapkan satu tindakan jangka panjang dapat dilakukan sebelum sesuatu perkara tidak diingini berlaku. – KOSMO! ONLINE


16,865 pencari kerja dapat kerja menerusi karnival Perkeso
Oleh MOHD YUNUS YAKKUB

6 Mei 2023, 2:09 pm
KLANG – Seramai 16,865 pencari pekerja telah mendapat pekerjaan menerusi Karnival Kerjaya dan Portal MyFuture Job yang dilaksanakan seluruh negara setakat bulan lalu.
Pengerusi Lembaga Pertubuhan Keselamatan Sosial (Perkeso), Datuk Seri Subahan Kamal berkata, ini memberikan peluang kepada golongan muda dan mereka yang kehilangan pekerjaan kembali dalam industri seterusnya menurunkan pengangguran.
“Peluang kerja sentiasa ada kepada mereka yang sentiasa berusaha memperbaiki kehidupan mereka. Kalau kita tidak mencuba, maka kita tidak tahu berbanding dari asyik merungut.
“Mungkin datang (karnival kerjaya) tidak jumpa yang tepat (majikan) tetapi yang penting ada pengalaman dengan tahu apa yang diperlukan oleh majikan,” katanya ketika ditemui pemberita selepas pelancaran karnival dan Skim Keselamatan Sosial Suri Rumah (SKSSR), di Dewan Hamzah Majlis Perbandaran Klang, di sini hari ini.
Program itu menawarkan lebih 7,000 peluang pekerjaan melibatkan 38 majikan dalam karnival yang berlangsung selama dua hari.
Subahan menjelaskan, berdasarkan rekod juga menunjukkan 294,044 pencari pekerja menerusi anjuran Perkeso telah berjaya menempatkan diri semula dalam dunia pekerjaan di negara ini.

“Saya difahamkan pada hari ini seramai 30 orang telah mendapat kerja dan 155 akan melalui temuduga kedua,” ujarnya.
Mengulas mengenai SKSSR, beliau berkata, seramai 175,999 pencarum aktif sejak skim itu dilancarkan sejak dua tahun lalu dengan caruman hanya RM120 setahun.
Berdasarkan statistik, Sarawak mencatatkan pencarum terbanyak iaitu 43,533 diikuti Sabah (36,951), Terengganu (12,944).
“Kalau hendak mengadu, caruman itu kalau dilihat hanya RM10 sahaja sebulan dengan jumlah itu sangat minimum. Jadi, kita berharap lebih ramai orang akan mencarum yang akan memberikan pelbagai manfaat kepada suri rumah pada masa akan depan,” katanya. – KOSMO! ONLINE


Lelaki maut dibaham buaya ketika menjala udang
Oleh CHERINE JON

6 Mei 2023, 1:09 pm
DALAT – Seorang lelaki meninggal dunia setelah dibaham buaya ketika menjala udang di Sungai Batang Oya malam tadi.
Jurucakap Angkatan Pertahanan Awam (APM) Daerah Dalat berkata pihaknya menerima laporan mengenai kejadian kira-kira pukul 11.34 malam.
Menurutnya, mangsa berusia 58 tahun dari Kampung Boom Oya keluar menjala udang bersama-sama rakannya pada pukul 8.30 malam menggunakan perahu masing-masing.
“Pada kira-kira pukul 10.31 malam, mangsa tiba-tiba menjerit meminta tolong rakannya dan apabila rakannya sampai di perahu mangsa mendapati mangsa telah tiada dalam perahu serta kelihatan seekor buaya telah membaham mangsa,” katanya dalam kenyataan, hari ini.
Katanya operasi mencari dan menyelamat telah dijalankan oleh rakan-rakan mangsa bersama-sama penduduk kampung dan menjumpai mayat mangsa pada pukul 12.30 malam sebelum diserahkan kepada polis untuk tindakan lanjut. – KOSMO! ONLINE


Tabika dan taska Kemas siap siaga hadapi cuaca panas, jerebu
Oleh KOSMO!

6 Mei 2023, 1:01 pm
PETALING JAYA – Jabatan Kemajuan Masyarakat (Kemas) telah mengingatkan semua Taman Bimbingan Kanak-Kanak (Tabika) dan Taman Asuhan Kanak-Kanak (Taska) agar melaksanakan langkah-langkah pencegahan dalam menghadapi cuaca panas dan jerebu.
Unit Komunikasi Korporat Kemas, Kementerian Kemajuan Desa dan Wilayah (KKDW), menerusi satu kenyataan berkata, ia sebagai respons kepada saranan Kementerian Pendidikan Malaysia (KPM) dan Kementerian Kesihatan (KKM), sebelum ini.
“Antaranya ialah penangguhan semua aktiviti luar bilik darjah jika cuaca terlalu panas, hadkan aktiviti fizikal lasak semasa dan tempoh berada di luar bangunan.
“Selain itu, mereka disaran utntuk guna pelindung diri seperti payung, topi dan kipas atau penyaman udara untuk sejukkan badan selain galakkan kanak-kanak minum cukup air.
“Bagi kawasan yang bacaan indeks pencemaran udara (IPU) melebihi 100, semua aktiviti luar bilik darjah perlu dihentikan dan digesa dapatkan rawatan segera jika alami gejala strok haba,” kata kenyataan itu.
Menurut kenyataan itu, semua tabika dan taska Kemas turut dinasihatkan agar sentiasa mematuhi Garis Panduan Aktiviti Fizikal Malaysia, KKM serta peka dengan perkembangan semasa.

“Maklumat terkini status cuaca panas juga boleh didapati di laman sesawang Jabatan Meteorologi (MetMalaysia) di https://www.met.gov.my/iklim/status-cuaca-panas.
“Kenali langkah-langkah pencegahan ketika cuaca panas di laman sesawang KKM dan jangan lupa ikuti juga perkembangan semasa menerusi media,” tambah kenyataan itu lagi. – KOSMO! ONLINE


Kerajaan Perak kukuh sehingga habis penggal – Saarani
Oleh ASLIZA MUSA

6 Mei 2023, 1:16 pm
IPOH – Kerajaan Perpaduan di Perak masih kukuh walaupun terdapat pelbagai dakwaan dan khabar angin berkaitan pentadbiran kerajaan negeri akan bertukar Julai ini.
Menteri Besar Perak, Datuk Seri Saarani Mohamad berkata, desas-desus itu sama sekali tidak berasas memandangkan tiada mana-mana Ahli Dewan Undangan Negeri (ADUN) menunjukkan tanda untuk meninggalkan kerusi kawasan masing-masing.
“Di Perak, kita ada 59 kerusi DUN, jadi untuk tubuhkan kerajaan negeri, mana-mana gabungan perlu membuktikan kepada Sultan Perak yang mereka ada sekurang-kurangnya 30 kerusi DUN.
“Sekarang, pembangkang ada 26 kerusi dan kerajaan pula ada 33 kerusi, jadi mereka perlu cari lagi empat kerusi untuk menjadi kerajaan.
“Empat kerusi ini mahu cari di mana? Lagipun kita ada Akta Lompat Parti, jika mereka ‘lompat’, maka kerusi itu akan diisytiharkan kosong dan perlu diadakan semula pilihan raya,” katanya.
Beliau berkata demikian pada sidang akhbar selepas Majlis Pelancaran Rumah Teres Setingkat Carnelian 2 dan Majlis Sambutan Hari Raya Aidilfitri anjuran MK Land Holdings Berhad (MK Land) di Taman Meru Perdana 2, di sini, hari ini.

Mengulas lanjut beliau berkata, mana-mana ADUN kerajaan dinasihatkan supaya membuat pertimbangan sewajarnya sekiranya ada antara mereka menerima tawaran melompat parti.
“Jadi orang politik ini kena cerdik, jangan mudah termakan (umpan). Fikir semula, bila mereka lompat, mereka akan gugur sebagai ADUN dan tidak boleh lagi bertanding mewakili kawasan itu.
“Tapi saya yakin, sebab bila saya periksa dengan ADUN Pakatan Harapan (PH), tiada siapa pun yang tunjuk tanda teruja untuk tinggalkan DUN masing-masing begitu juga dengan ADUN daripada Barisan Nasional (BN).
“Jadi di Perak, saya tidak rasa ada (cubaan jatuhkan kerajaan), di tempat lain saya tidak pasti. Rakyat di negeri ini jangan susah hati, insya-Allah kerajaan ini kukuh sehingga tamat tempoh,” katanya. – KOSMO! ONLINE


Hujan lebat di lima negeri petang ini
Oleh KOSMO!

6 Mei 2023, 1:59 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di lima negeri sehingga pukul 3 petang ini.
Antara negeri-negeri yang diramal mengalami cuaca tersebut adalah Kedah, Perak dan Pulau Pinang.
“Di Pulau Pinang melibatkan keseluruhan kawasan, Kedah di Kuala Muda, Sik, Baling, Kulim dan Bandar Baharu manakala Perak di Kerian, Larut, Matang Dan Selama, Hulu Perak, Kuala Kangsar, Manjung, Perak Tengah, Bagan Datuk dan Hilir Perak.
“Sarawak turut menerima cuaca buruk sama di Sri Aman, Sarikei (Julau), Sibu (Kanowit) dan Kapit (Song dan Kapit) sementara di Sabah hanya di Tawau, Sandakan (Kinabatangan) dan Kudat,” kata kenyataan tersebut. – KOSMO! ONLINE


M. Daud Kilau dimasukkan ke hospital akibat sesak nafas
Oleh AIN SAFRE BIDIN

7 Mei 2023, 10:21 pm
BAGAN DATUK – Penyanyi veteran, Datuk M. Daud Kilau dimasukkan ke Hospital Teluk Intan (HTI) di sini sejak petang semalam selepas mengadu sesak nafas.
Menurut anaknya, Mohd. Zaini, keadaan bapanya kini stabil dan boleh bercakap namun mengadu kepenatan.
“Semalam, bapa mengadu sesak nafas lalu kami membawanya ke HTI dan dia dirawat di wad kecemasan pada kira-kira pukul 12 tengah hari. Pada pukul 5 petang, bapa dimasukkan ke wad biasa.
“Pemeriksaan oleh doktor mendapati bapa mengalami kencing manis tinggi gula, dia juga sesak nafas dan kini masih ditahan di wad.
“Keadaannya sekarang sudah stabil, boleh makan sedikit sedikit, dia juga sudah boleh bercakap cuma dia tak larat duduk lama, kerana akan rasa penat,” katanya kepada Kosmo! di sini hari ini.
Pada September lalu, Daud Kilau dimasukkan ke hospital sama selepas mengadu sesak nafas.

Penyanyi berusia 85 tahun itu mengalami masalah kesihatan sejak beberapa tahun lalu selepas disahkan menghidap kencing manis selain sakit pinggang dan jantung tidak stabil.
Ini menyebabkannya mengambil keputusan tidak lagi membuat persembahan pentas dan beliau lebih banyak berbaring di rumah. – KOSMO! ONLINE.


Cuaca panas di Tanah Merah, Pasir Mas dan Kuala Krai
Oleh HARRITH HISHAM

7 Mei 2023, 9:10 pm
PETALING JAYA – Tiga kawasan di Pantai Timur Semenanjung dan satu kawasan di Sarawak dilaporkan mengalami cuaca panas.
Kemas kini status cuaca itu dimaklumkan Jabatan Meteorologi (MetMalaysia) setakat pukul 4.40 petang hari ini.
MetMalaysia berkata, kesemua kawasan itu berada pada Tahap 1 (berjaga-jaga) yang mana suhu maksimum harian mencecah 35 hingga 37 darjah Celcius.
“Satu kawasan di Sarawak turut berada pada Tahap 1 (Berjaga-Jaga) iaitu di Mukah manakala tiada kawasan terlibat di Sabah,” katanya menerusi hantaran di Facebook sebentar tadi.
Tambah MetMalaysia, orang boleh boleh merujuk kepada https://www.met.gov.my/iklim/status-cuaca-panas/ untuk maklumat terkini status cuaca harian. – KOSMO! ONLINE.


Elly Mazlein, Rina Nose bergabung, ‘letupkan’ pentas Big Stage 5
Oleh MUHAMMAD HAIKAL RAMLI

7 Mei 2023, 10:08 pm
PETALING JAYA –  Malam pembukaan program nyanyian Big Stage edisi 2023 dihangatkan dengan kemunculan pengacara Elly Mazlein bersama selebriti terkenal Indonesia, Rina Nose sebagai kejutan pengacara bersama.
Kemunculan Elly atau lebih mesra disapa Kak Lina Pom Pom  yang mulanya sendirian pantas menggegarkan platform media sosial, usai kejutan penampilan istimewa yang diterbangkan dari Indonesia itu.
Telatah dan celoteh kedua-dua wanita itu membuktikan keserasian mereka sebagai hos baharu Big Stage menjangkau ekspektasi dengan lagu pembukaan Rindu nyanyian asal Hetty Koes Endang membuat penonton di studio dan di rumah tidak kering gusi.
Ringkasnya, gandingan Elly Mazlein dan Rina Nose telah meletakkan penanda aras yang tinggi untuk konsert pembukaan minggu pertama.
Menjengah seluruh platform media sosial, rata-rata netizen memberi reaksi dan respon ls positif, sekali gus menyifatkan Elly dan Rina Nose sebagai gandingan sensasi yang bakal memecahkan kesunyian malam minggu dengan kegamatan dalam pengacaraan bersahaja penuh jenaka.
“Big Stage 2023 ini kenal pengacara Kak Lina Pon Pon dan diva Indonesia, Rina Nose. Memang meletuplah dua orang ni bergabung. Tengok Big Stage sebab dua orang ini sahaja rasanya ni,” komen netizen.

“Duo racun yang bakal buat semua gelak ketawa, pandai pihak produksi tarik audiens. Terbaik,” komen penonton.
Big Stage kali ini menampilkan 14 bintang ‘baharu nak up’ dari Brunei, Singapura, Indonesia, Korea Selatan dan termasuk 10 peserta Malaysia bersaing merebut gelaran juara musim kelima.
Sepanjang penganjuran, Big Stage telah menobatkan empat juara yang terdiri daripada Sarah Suhairi (2018), bintang Korea Selatan, Hanbyul (2019), Azzam Sham (2020) dan terbaharu, Elica Paujin (2022). — KOSMO! ONLINE.


Ular sawa batik 40 kg ditangkap lepas baham ayam hutan dalam reban
Oleh ROSLIZA MOHAMED

7 Mei 2023, 8:38 pm
KOTA BHARU – Sepasukan anggota Angkatan Pertahanan Awam Malaysia (APM) berhempas pulas lebih kurang 40 minit untuk menangkap seekor ular sawa batik seberat 40 kilogram di sebuah reban ayam penduduk di Kampung Pengkalan Nangka di sini hari ini.
Jurucakap APM Kota Bharu berkata, kesukaran itu berikutan reptilia sepanjang tiga meter itu bersembunyi di bahagian bawah reban selepas kekenyangan membaham seekor ayam hutan.
Katanya, kejadian kira-kira pukul 8.50 pagi itu disedari oleh seorang wanita berusia dalam lingkungan 30-an ketika hendak memberi makan kepada ayam tersebut.
“Tiga anggota bergegas ke lokasi kejadian selepas menerima panggilan kecemasan pada pukul 8.52 pagi.
“Semasa tiba di lokasi kejadian, ular tersebut yang berada dalam kekenyangan berlindung di celah zink bahagian bawah reban, ” katanya ketika dihubungi Kosmo! hari ini.
Menurutnya, ular itu kemudiannya diserahkan kepada Jabatan Perlindungan Hidupan Liar dan Taman Negara (Perhilitan) untuk tindakan lanjut. -KOSMO! ONLINE.


Gempa bumi sederhana gegar Luzon, Filipina
Oleh MOHD RASDAN AHMAD

7 Mei 2023, 9:04 pm
PETALING JAYA – Gempa bumi sederhana bermagnitud 5.1 skala Richter telah berlaku di Luzon, Filipina pada pukul 7.36 malam tadi.
Jabatan Meteorologi dalam kenyataan berkata, pusat gempa bumi terletak 17.6 darjah Utara dan 122.3 darjah Timur dengan kedalaman 48 kilometer (km).
Katanya, gempa tersebut berkalu 65km Timur dari Tuguegarao City,Filipina.
Bagaimanapun, tiada ancaman tsunami kepada Malaysia susulan gempa tersebut. – KOSMO! ONLINE


Sharnaaz sedia ‘duduk’ rumah orang tua andai terus menduda
Oleh MOHD. HAIKAL ISA

7 Mei 2023, 8:52 pm
PETALING JAYA – Andai tidak bertemu jodoh sekali lagi, pelakon Sharnaaz Ahmad bersedia menduda hingga ke hujung usia dan menghabiskan sisa kehidupan di ‘rumah’ jagaan orang tua.
Sharnaaz atau nama sebenarnya, Sharnaaz Ahmad Basir Ahmad memaklumkan, dia sudah mula menabung untuk hidup sendiri tanpa pasangan bernama isteri apabila sudah tua nanti.
UJAR Sharnaaz, dia sudah mula ‘menabung’ untuk menghabiskan sisa hidup di rumah jagaan orang tua suatu hari nanti.
Sungguhpun begitu, pelakon filem Juvana itu juga tidak menolak sekiranya ditemukan jodoh dengan mana-mana wanita namun tegasnya, bakal isteri mestilah bukan dalam kalangan artis atau selebriti.
“Sebab hantaran status saya saya nak cari pasangan bukan dalam kalangan artis, rata-rata orang sudah salah anggap.
“Saya tak mencari tapi kalau Allah dah tentukan saya akan ada bini, saya terima, Jebat (anak) ada ‘mummy’ baharu. Yang pasti, bukan pelakon!
“Kalau tiada juga (jodoh), saya bersedia ‘tabung’ rumah orang tua-tua mewah punya —pakai jaket bulu merah sambil hisap ‘cigar’  dan tengok hujan rintik ikut tingkap.
“Ada juga kawan-kawan boleh main dam aji tak pun, snuker ‘lucky ball’, coretnya menerusi satu muat naik status dalam Instastory.
Terdahulu, Sharnaaz, 38, mengakui sudah mempunyai kekasih namun malu atau belum bersedia untuk bercerita mengenai soal peribadi secara terbuka.

Katanya, usianya kian meningkat dan dia bimbang sekiranya hubungan tidak berakhir dengan baik.
Sharnaaz pernah berkahwin dengan kakak Neelofa yang juga seorang ahli perniagaan, Noor Nabila Mohd. Noor pada 31 Mac 2017.
Bagaimanapun, jodoh antara mereka tidak panjang apabila bercerai pada 9 Julai 2020. Tiga tahun berkongsi hidup, mereka dikurniakan seorang cahaya mata Jebat Jayden yang kini berusia lima tahun. – KOSMO! ONLINE


Hakim Danish buka kempen ETC dengan podium
Oleh MEJA SUKAN KOSMO!

7 Mei 2023, 11:07 pm
PETALING JAYA – Jaguh dalam pembikinan negara, Hakim Danish Ramli meneruskan momentum cemerlang dalam perlumbaan dua roda sejurus berjaya meletakkan namanya di podium pada Perlumbaan 1 European Talent Cup (ETC) 2023 yang berlangsung di Litar Estoril, Portugal sebentar tadi.
Pada saingan tersebut, Hakim Danish yang memulakan saingan di petak utama tampil dengan tunggangan terbaik selepas pelumba berusia 16 tahun itu beberapa kali cuba memintas pelumba dari Sepanyol, Brian Uriarte untuk memburu tempat pertama.
Bagaimanapun, Hakim Danish yang mewakili pasukan Monlau Motul akur mencatat keputusan podium tempat ketiga selepas menamatkan perlumbaan dengan catatan 26 minit 49.306 saat (s).
Uriarte yang beraksi bersama pasukan Team Estrella Galicia 0,0 muncul juara saingan itu manakala Rico Salmela dari Finland berada menamatkan perlumbaan tempat kedua (26:49.291s).
Pada Perlumbaan 2, impian pelumba kelahiran Terengganu tersebut untuk menaiki podium sekali lagi tidak kesampaian selepas terjatuh berpunca dari kesilapan pelumba Itali, Guido Pini yang melakukan kesilapan sebelum melanggar Hakim Danish pada baki dua pusingan terakhir.
Akibat kemalangan tersebut, Uriarte terus mencuri tumpuan apabila muncul juara perlumbaan pembukan ETC berturut-turut selepas menamatkan perlumbaan 2 dengan kemenangan dengan catatan 26:51.831s. Maximo Quiles dari Aspar Junior Team tempat menamatkan saingan tempat kedua diikuti David Gonzales tempat ketiga.

Hasil keputusan tersebut, Uriarte kini mendahului carta kedudukan pelumba dengan 50 mata diikuti rakan senegaranya, Quiles tangga kedua dengan 33 mata dan Rico Salmela dari Finland tangga ketiga dengan 30 mata.
Hakim Danish yang gagal meraih sebarang mata pada perlumbaan 2 jatuh di kedudukan ketujuh keseluruhan dengan mengutip 16 mata.
Sebagia rekod, keputusan podium tersebut adalah yang kedua dicatat Hakim Danish musim ini, setelah dia turut berjaya berbuat demikian dalam Perlumbaan 2 pada Red Bull MotoGP Rookies Cup di Litar Antarabangsa Algarve juga di Portugal, Mac lalu.
Perlumbaan positif Hakim Danish di ETC adalah yang terbaik baginya untuk terus memburu kemenangan pertamanya dalam saingan tersebut kerana pada tahun lalu dia pernah menaiki podium sebanyak dua kali. -KOSMO! Online


Proton antara penyumbang terbesar ekonomi negara
Oleh HARRITH HISHAM

7 Mei 2023, 8:33 pm
KUALA LUMPUR – Proton Holdings Berhad (Proton) merupakan antara penyumbang terbesar kepada ekonomi negara menerusi bayaran cukai bernilai RM25 bilion sejak ia ditubuhkan pada tahun 1985.
Perdana Menteri, Datuk Seri Anwar Ibrahim berkata, beliau menjangkakan Proton mampu untuk menyumbang lebih banyak pada masa depan sekali gus memacu industri automotif tempatan terus berkembang maju.
“Sebagai Menteri Kewangan, saya begitu teruja kerana Proton juga antara penyumbang terbesar tabung negara dengan bayaran (cukai) sebanyak RM25 bilion.
“Jadi, saya menjangkakan lebih banyak bayaran akan dibayar dalam beberapa tahun akan datang,” katanya ketika berucap pada
Majlis Pelancaran Proton X90 dan sambutan Ulang Tahun Proton ke-40, di sini hari ini.
Dalam pada itu, Anwar berkata, Proton ketika ini perlu diberikan tumpuan kepada latihan kualiti dalam bidang teknologi baharu.
“Sebelum ini, saya mempunyai peluang lebih awal untuk berbincang bersama Pengerusi Geely Holding Group, Eric Li Shufu.

“Saya berterima kasih kepadanya kerana beliau menyatakan dengan jelas bahawa Geely bersedia menyokong program latihan untuk rakyat Malaysia di Proton dalam meningkatkan kebolehan mereka,” jelasnya.
Sementara itu, Pengerusi Proton, Datuk Seri Syed Faisal Albar berkata, jenama kereta pertama negara itu bukan sahaja kilang yang mengeluarkan kereta, malah ia lebih daripada itu.
“Dari segi sumbangan kepada negara, purata sebanyak RM625 juta setahun dibayar kepada kerajaan dalam lebih 40 tahun kewujudan Proton.
“Justeru, Proton adalah mengenai mencipta keupayaan kejuruteraan. Pada masa ini, kita mempunyai lebih 60 jurutera Proton yang berpangkalan di pusat penyelidikan Geely di Ningbo, China.
“Mereka bertanggungjawab dalam pembuatan kenderaan tenaga baharu Proton untuk masa hadapan,” jelasnya. – KOSMO! ONLINE.


Sukan SEA Kemboja 2023: Skuad hoki dalam dewan akur raih dua pingat perak
Oleh MUHAMAD ARDIE PUTRA SUHAIMI

7 Mei 2023, 11:22 pm
PHNOM PENH – Skuad hoki dalam dewan kebangsaan terpaksa berpuas hati dengan pingat perak Sukan SEA Kemboja 2023 selepas tewas pada aksi final bagi acara lelaki dan wanita di Dinosaur Park Hall, Phnom Penh petang tadi.
Skuad wanita negara tewas 1-2 kepada Thailand juga menerusi penentuan shoot-out selepas aksi final yang berlangsung di Dinosaur Park Hall berkesudahan seri tanpa jaringan.
Dalam penentuan shoot-out, Iren Hussin dan Nor Asfarina Isahyifiqa Isahhidun gagal menyudahkan pukulan masing-masing sekali gus menyaksikan gagal mempertahankan pingat emas yang dimenangi skuad negara pada edisi 2019 di Filipina.
Terdahulu, skuad lelaki turu gagal mempertahankan pingat emas di pentas Sukan SEA apabila tewas 1-2 kepada Indonesia menerusi penentuan shoot-out di gelanggang sama.
Kapten skuad negara, Muhammad Aslam Mohamed Hanafiah tidak dapat menyembunyikanm perasaan sedih dengan dia kelihatan sebak ketika ditemu bual media selepas perlawanan.
“Kami sudah melakukan yang terbaik, tetapi bukan rezeki kami untuk kali ini. Mungkin ada sedikit kelekaan di bahagian pertahanan, dan mungkin sebab itu kita bolos saat akhir,” katanya. – KOSMO! ONLINE


Sukan SEA Kemboja 2023: Saiful sumbang pingat emas ke-6 negara
Oleh MUHAMAD ARDIE PUTRA SUHAIMI

7 Mei 2023, 11:03 pm
PHNOM PENH – Kontinjen Malaysia ‘tutup’ hari kedua temasya Sukan SEA Kemboja 2023 dengan meraih pingat emas selepas atlet petanque negara, Saiful Bahri Musmin mendominasi acara individu sebentar tadi.
Saiful tidak mempunyai masalah untuk merekodkan kemenangan 13-9 ke atas wakil Laous, Bountamy Southammavong pada saingan yang berlangsung di Kompleks Olimpik Petanque.
Terdahulu, atlet karate negara, H. Sureeya Sankar berjaya meraih pingat emas ke-3 buat kontinjen Malaysia selepas menewaskan juara bertahan, Ari Saputra dari Indonesia untuk menang acara Kumite 60kg hari ini.
Jaguh karate berpengalaman, R. Sharmendran berjaya meraih pingat emas ke-4 temasya Sukan SEA Kemboja 2023 buat kontinjen Malaysia selepas menewaskan wakil tuan rumah, Sot Phanith untuk menang acara Kumite 67kg.
Atlet silat negara yang juga adik beradik kembar, Muhammad Danial Azray dan Muhammad Danial Azrol Noorazizan menyumbangkan pingat emas ke-5 selepas menang saingan ganda putera dengan semua keputusan cemerlang itu hadir di venue Pusat Konvensyen Chroy Changvar. – KOSMO! ONLINE


Pencuri bertuah dapat ‘hadiah’ basikal
Oleh KOSMO!

7 Mei 2023, 7:00 pm
BANGKOK – Satu rakaman video menunjukkan seorang wanita Thailand bercakap dengan seorang lelaki yang mencuri basikalnya secara berhemah dan tidak bertengkar sehingga menjadi tular di media sosial, lapor portal berita Thaiger semalam.
Disiarkan dalam akaun Tiktok tai_1138, video itu memaparkan percakapan seorang wanita dengan pencuri berkenaan. Dia bertutur dengan lembut dan penuh belas kasihan. Wanita itu bertanya kepada pencuri berkenaan dari mana dia mendapat basikal tersebut.
Pencuri itu memberi jawapan tidak jelas seperti membeli dan menjumpainya, namun wanita tersebut dengan tenang berkata, dia tidak meninggalkan basikal itu serta menyatakan bahawa mengambil harta orang lain tanpa kebenaran adalah perbuatan mencuri.
Wanita tersebut menambah, basikal berharga beberapa ribu baht itu adalah basikal lipat dan anaknya telah mengenal pasti ia basikal miliknya.
Apabila ditanya sama ada dia akan memulangkannya, pencuri itu sebaliknya bertanya sama ada wanita tersebut membenarkan dia menyimpan basikal itu atau mahu mengambilnya semula.
Lelaki itu juga menafikan dia seorang pencuri dan menunjukkan sikap ceria serta tersenyum sepanjang perbualan mereka.

Akhirnya, wanita berkenaan memutuskan untuk memberikan basikal itu dengan murah hati kepada lelaki itu dan meminta dia menjaganya dengan baik.
Netizen memuji wanita itu kerana pendekatannya yang lemah lembut, baik hati dan memahami dalam menangani situasi tersebut.
Wanita tersebut menjelaskan bahawa lelaki berkenaan kelihatan ceria dan kadang-kadang bercakap seorang diri. Di sebalik perbuatannya, wanita berkenaan mendapati dia seorang yang menyenangkan dan berbudi bahasa. – Agensi


Tetamu misteri pertabalan didakwa hadir untuk curi mahkota diraja
Oleh KOSMO!

7 Mei 2023, 7:30 pm
LONDON – Seorang tetamu misteri yang menghadiri majlis pertabalan Raja Charles III mencetuskan spekulasi dalam kalangan pengguna media sosial Britain, lapor akhbar Daily Star semalam.
Mereka berkata, tetamu berambut kelabu memakai kaca mata itu mungkin seorang personaliti terkenal tetapi hadir dalam penyamaran.
Bagaimanapun, sebilangan netizen menyangka tetamu itu seorang pencuri yang menyasarkan permata pada Mahkota St. Edward dan memakai kostum untuk memperdaya polis.
“Saya tidak tahu banyak mengenai pertabalan ini tetapi dia jelas menyamar dan cuba mencuri permata pada mahkota raja,” kata seorang netizen.
Komen lain pula menyatakan, individu tersebut merupakan bekas isteri Putera Andrew, Sarah Ferguson yang diketepikan daripada senarai tetamu.
Tetamu yang dimaksudkan itu sebenarnya merupakan seorang komposer terkenal dan bekas ahli kumpulan rock Soft Machine, Sir Karl Jenkins.

Susunan lagu rakyat Welsh, Tros y Garreg atau The Crossing Stone oleh Jenkins telah dimainkan semasa pertabalan Raja Charles III oleh pemain kecapi diraja, Alis Huws. – Agensi


Ulang tahun ke-40 Proton, Anwar ucap terima kasih kepada Tun M
Oleh MUHAMMAD IKHWAN IDERIS

7 Mei 2023, 6:30 pm
KUALA LUMPUR – Perdana Menteri, Datuk Seri Anwar Ibrahim mengucapkan terima kasih kepada Tun Mahathir Mohamad atas sumbangan dan peranan beliau sempena sambutan ulang tahun ke-40 syarikat automotif nasional, Proton dan pelancaran model terbaharunya, X90 di Pusat Pameran dan Perdagangan Malaysia (MITEC) di sini.
“Bagi pihak kerajaan perpaduan sekarang, kita ucap terima kasih kepada mantan Perdana Menteri, Tun Dr. Mahathir Mohamad.
“Saya juga terkenang peranan sahabat saya, Allahyarham Tan Sri Yahaya Ahmad (Pengasas, Pengerusi dan Ketua Pegawai Eksekutif DRB-HICOM) atas keghairahan, obsesi luar yang luar biasa untuk menjayakan Proton,” katanya dalam ucapan perasmian yang diadakan sebentar tadi.
Proton ditubuhkan pada 1983, tahun yang sama Anwar dilantik sebagai Menteri Kebudayaan, Belia dan Sukan, setahun selepas beliau menyertai UMNO.
Kali terakhir Anwar melancarkan model Proton ialah pada pelancaran Proton Wira di pasaran tempatan tahun 1994, sebagai Timbalan Perdana Menteri ketika itu.
Dalam ucapannya, Anwar turut mengucapkan terima kasih kepada pengurusan kanan, staf dan semua pekerja atas sumbangan mereka.

“Kami berbangga dengan anda dan kami berterima kasih.
“Proton kini telah memberikan dirinyanya dorongan, imej dan gaya baharu dengan Proton X90,” katanya.
Harga Proton X90 bermula daripada RM123,800.


Perdana Menteri lancarkan Proton X90
Oleh AFIFI HAFIZ MOHD NOR

7 Mei 2023, 6:40 pm
KUALA LUMPUR – Perdana Menteri, Datuk Seri Anwar Ibrahim telah melancarkan model kenderaan utiliti sukan (SUV) terbaharu Proton X90 di Pusat Pameran dan Perdagangan Antarabangsa Malaysia (MITEC) di sini hari ini.
Model terbaharu itu ditawarkan dalam empat varian iaitu Standard, Executive, Premium dan Flagship pada harga bermula RM123,800.
Varian tertinggi iaitu Flagship menawarkan enam tempat duduk manakala tiga varian lain hadir dengan konfigurasi tujuh tempat duduk.
Kesemua varian menggunakan enjin 1.5 TGDi yang dipadankan dengan motor elektrik 48V serta direka untuk meningkatkan kecekapan bahan api, mengurangkan pelepasan karbon, meningkatkan prestasi serta memberikan pengalaman pemanduan lebih lancar.
Menurut Proton sebelum ini, X90 didatangkan dengan tiga ciri keselamatan baharu iaitu amaran perlanggaran belakang; amaran trafik palang belakang bagi mengesan kenderaan yang menghampiri semasa mengundur dan maklumat papan tanda lalu lintas. -KOSMO! ONLINE.


Penduduk kampung berpesta bahagikan wang tunai ditemui dalam parit
Oleh KOSMO!

7 Mei 2023, 8:30 pm
NEW DELHI – Penduduk sebuah kampung di daerah Rohtas, dalam negeri Bihar terkejut apabila mereka menemui bungkusan berisi wang tunai, lapor portal berita Bussiness Today.
Bungkusan itu ditemui di dalam sebuah parit di Kampung Moradabad pagi semalam.
Video kejadian yang tular di media sosial menunjukkan sebilangan penduduk mengambil wang kertas pelbagai denominasi termasuk 2,000 rupee (RM108.58), 500 rupee (RM27.14), 100 rupee (RM5.43) dan 10 rupee (RM0.54).
Tidak lama kemudian, orang ramai berpusu-pusu ke tempat itu untuk mengambil wang kertas tersebut, kata beberapa penduduk kampung kepada agensi berita IANS.
Mereka bagaimanapun mendakwa bahawa wang yang ditemui itu palsu.
Pihak berkuasa kini menyiasat untuk mengenal pasti sama wang kertas itu tulen dan mencari siapa yang membuangnya ke dalam parit. – Agensi


Aiskrim Byakuya paling mahal berharga hampir RM29,000
Oleh KOSMO!

7 Mei 2023, 6:00 pm
TOKYO  – Jenama aiskrim mewah Jepun, Cellato baru-baru ini menerima pengiktirafan Guinness World Records dalam kategori aiskrim termahal di dunia berharga 880,000 yen (RM28,958) untuk setiap hidangan, lapor laman berita Oddity Central
Produk aiskrim terbaru Cellato, Byakuya yang kaya dengan protein disahkan paling mahal di dunia pada 25 April lalu.
Aiskrim itu dibungkus di dalam kotak hitam dengan pembeli akan turut menerima sebatang sudu logam buatan tangan dari Fushimi, Kyoto.
Sebekas aiskrim Byakuya dengan isipadu 130 mililiter (ml) kini boleh didapati di laman web cellato pada harga 880,000 yen (RM28,958).
Truffle putih yang digunakan untuk membuat aiskrim itu diimport  dari Alba, Itali.
Aiskrim Byakura tidak mempunyai tarikh luput, tetapi Cellato mengesyorkan pembeli menikmatinya dalam masa 10 hari untuk tekstur yang terbaik. – Agensi


Bayaran parkir €50 (RM248) walaupun letak kereta sekejap
Oleh KOSMO!

7 Mei 2023, 8:00 pm
AMSTERDAM, Belanda – Sama ada selama 10 minit atau sepanjang hari, bayaran sebanyak €50 (RM248.70) untuk meletak kenderaan di beberapa jalan tertentu diperkenalkan di The Hague, Belanda, lapor akhbar The Guardian semalam.
Skim perintis di bandar menghadap Laut Utara itu dikuatkuasakan selama setahun. Penduduk tempatan sudah lama mengadu bahawa mereka sukar mendapatkan petak letak kereta di bandar itu.
Bagi mengelakkan kesesakan lalu-lintas akibat kereta pelancong, pihak berkuasa tempatan memperkenalkan bayaran mahal tersebut iaitu €50.
“Kami mahu cara pengangkutan utama anda ialah kaki anda dan kemudian basikal diikuti pengangkutan awam. Ini tidak bermakna kami tidak membenarkan kereta di bandar kami. Ini sebaliknya bermakna bahawa cara pengangkutan utama anda haruslah berjalan kaki. Ia memberi manfaat bukan sahaja kepada alam sekitar tetapi juga masa perjalanan.”
Bagaimanapun, seorang pemilik perniagaan di The Hague, Fleur Kruyt memberitahu stesen penyiaran tempatan, Omroep West bahawa dia tidak berminat dengan skim itu dan berkata: “Ini tidak akan membantu menjadikan perniagaan kami. Banyak bangunan di sini kosong. Saya  tidak faham mengapa anda menetapkan harga  €50 untuk pergi ke kedai.” – Agensi


Pantai Tok Bali terlalu kotor, penuh sampah sarap – Hunny Madu
Oleh MUHAMMAD HAIKAL RAMLI

7 Mei 2023, 6:09 pm
PETALING JAYA – Penyampai radio jelita, Hunny Madu, menzahirkan rasa kecewa apabila melihat tahap kebersihan di Pantai Tok Bali, Kelantan yang disifatkannya sangat menyedihkan.
Hunny atau nama lengkapnya Hani Farhana Mohd Hatim, 39, terpaksa membatalkan niatnya untuk menyinggah dan membeli aiskrim di tepi pantai setelah melihat keadaan persekitaran tersebut.
“Pantai di Tok Bali, Kelantan terlalu kotor dan dipenuhi sampah sarap. Kami sebenarnya ingin berhenti dan membeli aiskrim kerana cuaca terlalu panas namun membatalkan niat itu lantas kami terus ke hotel berhampiran kerana ‘mood’ kami berubah selepas melihat sampah yang melimpah-ruah ini.
“Kenapa? Boleh seseorang beritahu saya mengapa pantai yang dahulunya indah kini dipenuhi dengan sampah sarap?,” soalnya menerusi sebuah video yang dimuat naik dalam Instagram.
Dalam hantaran berbeza, Hunny mendakwa dia mengalami sakit tekak disebabkan oleh pencemaran persekitaran di Kelantan selain menyatakan hotel yang diinap tidak dibersihkan selama empat hari sepanjang dia berada disana.
“Balik Kelantan memang best jumpa keluarga dan sanak saudara. Tetapi balik sahaja dari sana, tekak saya jadi sakit, mungkin kerana cuaca panas dan pencemaran udara.
“Hotel kami di Kota Bharu juga tidak divakum selama empat hari sepanjang kami menginap di sana. Karpet kotor, bertompok seperti kesan air minuman sirap bandung, menjijikkan,” tulisnya.

Menjengah ke ruangan komen laman Instagram miliknya, orang ramai, rakan selebriti bahkan rakyat Kelantan sendiri terpaksa mengakui bahawa tahap kebersihan di negeri tersebut berada di tahap yang tidak memuaskan.
“Sungguhlah? Memalukan,” komen pelakon, Fizo Omar yang juga merupakan orang Kelantan.
“Saya orang Kelantan tetapi saya perlu mengakui dan setuju bahawa negeri Kelantan memang kotor. Saya sanggup tahan hendak buang air kecil kerana tidak mahu singgah di stesen minyak bahkan masjid kerana tahu tandasnya terlalu kotor,” komen seorang netizen itu.
Bagaimanapun, majoriti orang ramai menggesa agar pihak yang berkenaan segera mengambil tindakan dan tidak membiarkan pantai yang cantik itu menjadi seakan pantai tidak berpenghuni. – KOSMO! ONLINE


Amaran ribut petir di lima buah negeri
Oleh MOHD RASDAN AHMAD

7 Mei 2023, 6:01 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir di lima buah negeri pada petang ini.
MetMalaysia dalam satu hantaran berkata, amaran tersebut dikeluarkan susulan hujan lebat, ribut petir dan angin kencang yang dijangka melanda sehingga pukul 9 malam nanti.
“Keadaan itu diramalkan berlaku di Kedah daerah Sik dan Baling, manakala di Kelantan pula ialah di Jeli, Tanah Merah, Kuala Krai dan Gua Musang.
“Selain itu, keadaan sama turut diramal berlaku di Terengganu di Besut, Setiu dan Hulu Terengganu,” katanya di sini hari ini.
Menurut hantaran itu lagi, hujan lebat juga dijangka berlaku di Sarawak melibatkan daerah Kuching (Bau dan Kuching), Samarahan (Samarahan dan Asajaya), Sri Aman (Sri Aman), Betong, Sibu, Mukah (Mukah), Miri (Telang Usan dan Marudi) dan Limbang.
“Sementara itu di Sabah pula, cuaca sama boleh berlaku di Pedalaman (Sipitang, Tenom, Kuala Penyu, Beaufort dan Nabawan), Pantai Barat, Sandakan (Telupid, Kinabatangan, Beluran dan Sandakan) dan Kudat.

“Amaran sama juga dikeluarkan untuk seluruh Wilayah Persekutuan Labuan,” katanya. – KOSMO! ONLINE


Doakan kesihatan Pak Lah – KJ
Oleh MOHD RASDAN AHMAD

7 Mei 2023, 6:35 pm
PETALING JAYA – Bekas Menteri Kesihatan, Khairy Jamaluddin Abu Bakar, meminta orang ramai untuk mendoakan kesihatan bapa mentuanya yang juga bekas Perdana Menteri, Tun Abdullah Ahmad Badawi, yang kini semakin merosot.
Khairy Jamaluddin berkata, Abdullah atau lebih mesra dipanggil Pak Lah itu nampak sihat namun pemikirannya dan memorinya semakin lemah.
“Ada soalan yang saya nampak dan ingin mengetahui mengenai perkembangan terkini Pak Lah. Tubuh badannya nampak sihat, Alhamdulillah, tetapi daripada segi fungsi mindanya, tahapnya semakin merosot dan berada pada tahap ‘advance’.
“Jadi saya minta orang ramai untuk doakan kesihatan dan kesejahteraannya,” katanya menerusi Podcast Keluar Sekejap (KS) yang dikendalikan bersama bekas Ketua Penerangan UMNO, Shahril Sufian Hamdan.
Terdahulu, bekas Ketua Pemuda UMNO itu ketika menjadi Menteri Kesihatan mendedahkan mengenai penyakit demensia yang dihidapi oleh Pak Lah.
Katanya, Pak Lah mula menunjukkan tanda kemerosotan kognitif (cognitive impairment) sejak 2009 selepas beliau bersara daripada jawatan Perdana Menteri.

Menurut Khairy Jamaluddin, pada ketika itu beliau bertanyakan pandangan keluarga mentuanya sama ada boleh berkongsi mengenai kesihatan Pak Lah kepada umum.
“Kerana bagi saya penting untuk kita berikan perhatian dan tumpuan kepada penyakit demensia atau kognitif ini. Sebab kini semakin ramai orang tua menghidap penyakit demensia ini.
“Jadi saya maklumkan sebelum ini bahawa Pak Lah menghidap demensia, walaupun tubuh badannya sihat tetapi penyakit ini memberi kesan kepada pemikiran beliau, tahap memori dan ingatannya tiada,” katanya.- KOSMO! ONLINE.


Pertukaran Ketua Menteri Pulau Pinang dibincang selepas PRN 6 negeri
Oleh MOHD SHARKAWI LONDING

7 Mei 2023, 5:27 pm
MUAR – Sebarang perbincangan mengenai pertukaran Ketua Menteri Pulau Pinang hanya akan dibuat selepas selesai Pilihan Raya Negeri (PRN) berkenaan.
Setiausaha Agung DAP, Anthony Loke Siew Fook berkata, DAP masih menyokong kepimpinan Chow Kon Yeow sebagai Ketua Menteri Pulau Pinang.
Katanya, kerajaan Pulau Pinang masih berfungsi seperti biasa dibawah kepimpinan Kon Yeow.
“Bila sampai Pilihan Raya Negeri (PRN) nanti, baru kita bincang tentang jawatan Ketua Menteri Pulau Pinang.
“Sekarang ini Dewan Undangan Negeri (DUN) Pulau Pinang belum dibubarkan, kerajaan negeri di sana masih berfungsi seperti biasa. DAP masih mendukung kepimpinan Kon Yeow untuk terus menerajui negeri,” katanya.
Beliau yang juga Menteri Pengangkutan berkata demikian pada sidang akhbar Konvensyen Tahunan DAP Johor di sini pada Ahad.

Hadir sama, Pengerusi DAP Johor, Liew Chin Tong yang juga Timbalan Menteri Perdagangan Antarabangsa dan Industri dan Veteran DAP, Lim Kit Siang.
Sebelum ini sebuah portal berita mendakwa kononnya terdapat desakan dari dalam DAP untuk menyekat Kon Yeow daripada kembali menjadi Ketua Menteri selepas PRN akan datang.
Laporan tersebut mendakwa, Pengerusi DAP, Lim Guan Eng bakal kembali menerajui kerajaan negeri selepas mendakwa Kon Yeow dilihat tidak berkesan sebagai Ketua Menteri. – KOSMO! ONLINE


Kerajaan bincang selesaikan isu tiket ke Sabah, Sarawak melebihi RM1,000
Oleh MOHD SHARKAWI LONDING

7 Mei 2023, 5:21 pm
MUAR – Kerajaan kini di peringkat perbincangan bagi menyelesaikan isu tiket penerbangan ke Sabah dan Sarawak yang harganya kini melonjak melebihi RM1,000.
Menteri Pengangkutan, Anthony Loke Siew Fook berkata, pihaknya masih memperincikan beberapa perkara sebelum dibawa kepada perbincangan dengan Jemaah Menteri.
“Kita akan bawa perkara ini ke dalam kabinet. Perkara itu akan dibincangkan nanti,” katanya secara ringkas pada sidang akhbar selepas Konvensyen Tahunan DAP Johor di sini pada hari ini.
ANTHONY LOKE (tengah) ketika hadir Konvensyen Tahunan DAP Johor di Muar hari ini.
Isu harga tiket penerbangan yang melambung menjelang Aidilfitri lalu, menjadi bebanan kepada penumpang dari Semenanjung untuk pulang berhari raya ke Sabah atau Sarawak.
Susulan itu, Anthony Loke pada 20 April lalu memaklumkan, kerajaan sedang memperincikan mekanisme terbaik untuk mencari penyelesaian kadar tiket penerbangan ke Sabah dan Sarawak yang harganya melonjak melebihi RM1,000.
Menurutnya, perkara itu ada dibincangkan pada mesyuarat Kabinet dan Perdana Menteri, Datuk Seri Anwar Ibrahim memberikan mandat itu kepadanya untuk menyelesaikannya.

Kerajaan juga mengumumkan tawaran harga tiket penerbangan lebih murah kepada pelajar di institut pengajian tinggi awam.
Ia membabitkan pelajar Institut Pengajian Tinggi (IPT) dari Semenanjung yang belajar di Sabah dan Sarawak atau pelajar dari dua negeri Borneo itu yang belajar di Semenanjung. – KOSMO! ONLINE


Sukan SEA Kemboja 2023: Peluang Shereen tamatkan penantian
Oleh MUHAMMAD ZUHAILY BADLISHAH

7 Mei 2023, 5:02 pm
PETALING JAYA – Pelari pecut negara, Shereen Samson Vallabouy berpeluang menamatkan penantian 24 tahun skuad olahraga kebangsaan untuk meraih pingat emas 400 meter (m) wanita pada Sukan SEA Kemboja 2023.
Kali terakhir Malaysia meraih pingat emas acara itu adalah menerusi kejayaan N. Manimagalay pada edisi 1999 di Brunei.
Ibunya, Josephine Mary Singarayar mendedahkan, keyakinan Shereen ketika ini berada pada tahap tertinggi untuk memberikan larian terbaik menjelang acara 400m yang akan berlangsung di Stadium Nasional Morodok Techo pada Selasa ini.
“Sekarang ini tumpuannya hanya terarah kepada Sukan SEA. Dia berlatih dengan begitu gigih dan tidak sabar untuk melakukan yang terbaik di sana nanti.
“Jika segalanya berjalan lancar, dia boleh tamatkan acaranya di atas podium,” kata Josephine yang akan turut berada di Phnom Penh memberikan sokongan padu kepada anaknya.
Shereen dilihat sebagai calon utama untuk menjuarai acara itu berdasarkan kejayaannya mencipta rekod 400m kebangsaan dengan masa 51.80 saat (s) pada Kejohanan Olahraga St. Mac Relays di California, Amerika Syarikat bulan lalu.

Catatan itu membolehkannya memadam rekod lama yang dilakukan oleh Rabia Abdul Salam iaitu 52.56s pada 1 Disember 1993.
Masa yang dilakukannya juga secara tidak langsung telah mengatasi rekod Sukan SEA milik atlet Vietnam, Nguyen Thi Tinh iaitu 51.83s ketika edisi Hanoi 2003 selain turut layak ke Sukan Asia di Hangzhou, China pada September depan.
Bagaimanapun, Shereen dijangka dicabar hebat ratu 400m Vietnam, Nguyen Thi Huyen yang memenangi pingat emas lima edisi berturut-turut bermula 2015 di Singapura sehinggalah Hanoi 2021.
Sebagai rekod, Shereen pernah memenangi pingat gangsa 400m sewaktu edisi Singapura 2015 dengan catatan masa 54.26s, tewas kepada Thi Huyen dan seorang lagi atlet Vietnam, Quach Thi Lan. – KOSMO! ONLINE


Jangan terlalu yakin menang 33 kerusi – TPM
Oleh NUR HUDA MUSA

7 Mei 2023, 5:31 pm
KUALA LUMPUR – Pengerusi Perikatan Nasional (PN) Selangor, Datuk Seri Mohamed Azmin Ali, diingatkan supaya tidak terlalu yakin mampu memenangi 33 daripada 56 kerusi Dewan Undangan Negeri (DUN) pada Pilihan Raya Negeri (PRN) Selangor yang akan diadakan tahun ini.
Presiden UMNO, Datuk Seri Ahmad Zahid Hamidi berkata, beliau bagaimanapun mengucapkan selamat maju jaya kepada parti itu yang sebelum ini turut mempunyai keyakinan tinggi akan menang di parlimen Gombak ketika Pilihan Raya Umum (PRU).
“Saya mengikuti kenyataan yang dikeluarkan oleh pemimpin pembangkang di Selangor yang amat-amat yakin menengani 33 kerusi Dewan Undangan Negeri daripada 58 kerusi yang akan dipertandingkan dalam PRN akan datang.
“Pada hemat saya kerajaan perpaduan yang wujud di peringkat pusat dan bagaimana kesalingan yang terjalin di negeri Selangor pastinya merupakan satu ‘game changer’ yang akan diterjemahkan dalam pilihan raya kali ini,” katanya.
Beliau berkata demikian kepada pemberita ketika ditemui di Majlis Rumah Terbuka Aidilfitri Wilayah Persekutuan di Kampung Baru, di sini, hari ini.
Ahmad Zahid berkata, keyakinan kepada kepimpinan Datuk Seri Amirudin Shari sebagai Menteri Besar yang sering mendapat bimbingan daripada Perdana Menteri tentu merupakan faktor utama untuk kemenangan kerajaan perpaduan negeri Selangor.

“Kita di peringkat negeri telah mengadakan perbincangan soal pembahagian kerusi, biarpun belum dimuktamadkan kita yakin komposisi pembahagian itu akan mengikut beberapa kesesuaian daripada kerusi yang telah dimenangi oleh Barisan Nasional (BN) sendiri dan parti-parti di dalam Pakatan Harapan (PH).
“Namun kami merasakan bahawa asas kepada PRU-14 dan PRU-13 tidak boleh digunakan sebagai asas untuk memuktamadkan kerusi itu,” katanya.
Jelasnya, UMNO juga telah mengambil keputusan bahawa perbincangan perlu diadakan antara BN dan PH, bukan oleh parti-parti yang ada di dalam komponen itu.
“Malam ini, satu perbincangan akan diadakan mengenai beberapa isu berkaitan PRN ini.
“Kami telah ada beberapa formula yang lebih sesuai dengan situasi semasa, yang akan diselesaikan secara dalaman berhubung pembahagian kerusi,” ujarnya. – KOSMO! ONLINE.


Mahfuz sifatkan Muhammad Sanusi seperti ‘Mr. Bean’
Oleh SAFINA RAMLI

7 Mei 2023, 5:55 pm
BAYAN LEPAS – Pengerusi Pakatan Harapan (PH) Kedah, Datuk Mahfuz Omar menyifatkan tindak tanduk Menteri Besar Kedah, Datuk Seri Muhammad Sanusi Md Nor pada ketika ini seperti ‘Mr. Bean’.
Mahfuz berkata, ini kerana Muhammad Sanusi mendakwa dia cuba menumpang populariti Menteri Besar Kedah melalui kes saman fitnah.
“Saya terkejut dengan kenyataan ini, saya nafikan cuba menumpang populariti Muhammad Sanusi.
“Tetapi saya akui dia (Muhammad Sanusi) sangat popular seperti Mr. Bean, Mr Bean sangat popular dengan lawak jenaka dia, dia boleh menyanyi, dia sangat popular, boleh gelak besar seperti Mr. Bean,” katanya selepas menghadiri Rumah Terbuka Rahmah Aidifitri anjuran Parti Amanah di Teluk Kumbar di sini hari ini.
Mahfuz yang juga bekas Ahli Parlimen Pokok Sena mengulas kenyataan Muhammad Sanusi yang mendakwa dia cuba menumpang populariti melalui kes saman fitnah ke atas beliau.
Muhammad Sanusi berkata, ini memandangkan wang bayaran untuk kes saman fitnah itu telah diserahkan kepada peguamnya untuk dibayar kepada Mahfuz pada minggu lepas.

Pada 9 Oktober 2019, bekas Ahli Parlimen Pokok Sena itu memfailkan saman berdasarkan hantaran dibuat Muhammad Sanusi melalui akaun Facebo0knya pada 30 Julai tahun sama mengaitkan beliau dalam isu pemindahan premis judi ke kawasan itu.
Pada 3 April, Muhammad Sanusi gagal dalam rayuan saman fitnah yang dalam kes tersebut selain Mahfuz memohon untuk menaikkan saman tersebut daripada RM50,000 kepada RM120,000.
Menurut Mahfuz, sehingga kini dia atau penguamnya masih belum menerima apa-apa bayaran kes saman fitnah itu daripada Muhammad Sanusi.
“Bayaran kalau dia (Muhammad Sanusi) nak beri melalui peguam atau dia sendiri nak bayar terus kepada saya pun boleh.
“Tetapi sehingga kini wang berkenaan masih belum saya terima dan peguam saya juga belum terima,” tambahnya. – KOSMO! ONLINE


Zii Jia beri kriteria awal jurulatih baharu
Oleh MUHAMMAD ZUHAILY BADLISHAH

7 Mei 2023, 5:49 pm
KUALA LUMPUR – Jaguh perseorangan lelaki profesional negara, Lee Zii Jia memberikan bayangan awal jurulatih baharu yang akan bersamanya menghadapi kelayakan Sukan Olimpik Paris 2024.
Pemain di ranking kelapan dunia itu cuma berkongsi satu kriteria mengenai individu tersebut tanpa mengulas lebih lanjut sama ada calon tempatan atau luar negara kerana masih mempunyai beberapa pilihan lain.
Zii Jia, 25, sebelum ini mengakui, sedang berusaha mendapatkan jurulatih bukan disebabkan desakan pelbagai pihak tetapi ia adalah inisiatif daripada pasukannya sendiri, Team LZJ.
“Kami masih dalam proses untuk (melantik) jurulatih itu. Ada beberapa calon dan apabila disahkan nanti, saya akan beri tahu.
“Apa yang boleh (saya) sahkan, dia (jurulatih baharu) ada melatih pemain jadi juara, itu saya boleh sahkan,” kat Zii Jia kepada media pada edisi kedua Piala Presiden di Stadium Juara, Bukit Kiara hari ini.
ZII JIA sudah bersedia untuk menghadapi Piala Sudirman selepas menang ke atas Tze Yong dalam aksi Piala Presiden di Stadium Juara hari ini. – BAM
Saingan Piala Presiden itu merupakan perlawanan simulasi sebelum barisan pemain berlepas menghadapi Piala Sudirman 2023 di Suzhou, China yang akan berlangsung 14 hingga 21 Mei ini.

Zii Jia dilihat sudah bersedia menghadapi Piala Sudirman yang merupakan kejohanan pertamanya untuk mengutip mata kelayakan ke Olimpik Paris 2024.
Ia berdasarkan prestasinya ketika menewaskan Ng Tze Yong 21-8, 18-21, 21-12 untuk memberikan kemenangan kedua buat Team Tigers yang terdahulu meraih mata pertama menerusi Kee Is Qian menewaskan Goh Jin Wei.
Team Tigers meraih dua lagi mata menerusi kemenangan M. Thinaah-Go Pei Lee ke atas Tan Wei Liang-Teoh Mei Xing 10-21, 21-18, 21-18 dan Teo Ee Yi-Soh Wooi Yik menewaskan Aaron Chia-Ong Yew Sin 21-13, 21-19.
Team Eagles akhirnya berjaya mendapatkan kemenangan tunggal pada perlawanan terakhir selepas Chen Tang Jie-Toh Ee Wei menewaskan Goh Soon Huat-Shevon Lai 21-17, 17-21, 21-12. – KOSMO! ONLINE


Dua penunggang aksi ‘wheelie’ diburu
Oleh ISKANDAR SHAH MOHAMED

7 Mei 2023, 5:03 pm
KUALA SELANGOR – Polis sedang mengesan dua penunggang motosikal yang tular melakukan aksi ‘wheelie’ di jalan raya sekitar daerah ini.
Selain itu, seorang daripada individu berkenaan turut berdiri di atas motosikal dengan sebelah kakinya.
Ketua Polis Daerah Kuala Selangor, Superintendan Ramli Kasa berkata, perkara itu dikesan menerusi rakaman video berdurasi 23 saat memaparkan dua individu membuat aksi melulu dan berbahaya tersebut.
Katanya, satu kertas siasatan dibuka pihaknya mengikut Seksyen 42 (1) Akta Pengangkutan Jalan 1987.
“Polis sedang mempergiatkan usaha mengesan pihak yang terlibat dalam kejadian itu.
“Siasatan lanjut masih dijalankan dan perbuatan seumpama itu jelas membahayakan nyawa termasuk pengguna jalan raya lain,” katanya ketika dihubungi hari ini.

Tambah Ramli, orang ramai yang mempunyai sebarang maklumat mengenai kejadian diminta menghubungi Pegawai Penyiasat, Inspektor Najmi di talian 017- 8028105 atau mana-mana balai polis berdekatan. – KOSMO! ONLINE


Wanita cantik larikan diri tidak bayar bil, kotorkan bilik hotel
Oleh KOSMO!

7 Mei 2023, 5:00 pm
BANGKOK –  Seorang pemilik hotel di wilayah Udon Thani memberi amaran kepada pengusaha hotel lain mengenai seorang wanita cantik berusia 25 tahun yang bukan sahaja mengelak membayar bil hotelnya tetapi meninggalkan bilik dalam keadaan kotor, lapor portal berita Thaiger semalam.
Pemilik itu berkata, bilik yang didiami wanita berkenaan antara 25 dan 29 April lalu didapati tidak bersih dan rosak.
Wanita itu mengelak daripada membayar caj penginapan antara 30 April hingga 2 Mei, manakala pada 3 Mei lalu, dia memaklumkan kepada pihak pengurusan hotel bahawa dia mahu mendaftar keluar tetapi masih tidak membayar bilnya.
Sebaliknya, dia menggunakan peluang itu untuk melarikan diri tanpa disedari ketika kakitangan sedang melayan tetamu lain.
Beberapa harta benda didapati rosak termasuk kain linen yang berlumuran darah dan tidak boleh dibersihkan lagi. Wanita itu juga enggan membenarkan kakitangan hotel masuk untuk mengemas biliknya. – Agensi


Tajuddin yakin rayuan penggantungan keahlian UMNO diterima
Oleh ASLIZA MUSA

7 Mei 2023, 5:33 pm
PASIR SALAK – Bekas Ahli Majlis Kerja Tertinggi UMNO, Datuk Seri Tajuddin Abdul Rahman yakin akan menerima khabar positif berhubung rayuan penggantungannya sebagai ahli UMNO.
Menurut Tajuddin, beliau meletakkan harapan agar penggantungan keahliannya selama enam tahun itu ditarik balik selepas dibawa ke Majlis Kerja Tertinggi UMNO untuk dibincangkan.
“Dalam isu ini, saya kalau boleh mahu ia diselesaikan secara baik kerana saya sayangkan UMNO. Saya sudah jelaskan, UMNO banyak jasa, jadi kita mahu balas jasa dan berkhidmat atas tiket UMNO.
“Jadi kalau dilepaskan penggantungan, saya boleh jadi ahli parti yang aktif dan menyumbang apa yang mampu kepada parti,” katanya ketika ditemui pada Majlis Rumah Terbuka Aidilfitri beliau di kediamannya di Kampung Gajah di sini hari ini.
Menurut bekas Ahli Parlimen Pasir Salak itu, beliau telah mengemukakan tiga rayuan berkaitan penggantungannya itu dengan surat rayuan terakhir dihantar semalam.
Tajuddin memberitahu, sehingga kini, beliau juga tidak pernah dipanggil oleh jawatankuasa disiplin parti atau menerima pertuduhan yang membawa kepada penggantungan keahliannya. – KOSMO! ONLINE


Homestay kampung ‘port’ transit dadah RM3.4 juta dirampas
Oleh MOHD SHARKAWI LONDING

7 Mei 2023, 5:10 pm
PONTIAN – Helah satu sindiket menjadikan rumah inap desa di kawasan kampung sebagai ‘port’ transit dadah bagi mengaburi mata pihak berkuasa terbongkar apabila diserbu polis dalam dua kejadian Khamis lalu.
Dalam operasi yang dijalankan di Ayer Baloi di sini dan Tangkak bermula pada pukul 8.45 malam hingga 10 malam itu, lima lelaki yang merupakan ahli sindiket termasuk seorang tekong warga asing berusia antara 23 hingga 53 tahun diberkas.
Ketua Polis Johor, Datuk Kamarul Zaman Mamat berkata, hasil siasatan awal mendapati sindiket ini aktif melakukan bisnes haram itu sejak Januari lalu.
“Hasil serbuan ini polis Johor berjaya merampas 62 paket mengandungi 64.89 kilogram (kg) dadah jenis syabu dan 58,626 biji pil ekstasi seberat 17.58kg.
“Jumlah nilai keseluruhan rampasan dadah adalah RM3.43 juta,” katanya pada sidang akhbar di Ibu Pejabat Polis Daerah (IPD) Pontian di sini hari ini.
Kamarul Zaman berkata, sindiket ini menggunakan modus operandi menyewa ‘homestay’ di kawasan kampung berhampiran persisir pantai sebagai tempat menyimpan dadah.

Jelasnya, sindiket akan menggunakan khidmat tekong laut untuk membawa bekalan dadah ini untuk diseludup ke negara jiran melalui laluan tikus.
“Seorang lelaki warga asing berusia 53 tahun yang ditahan itu merupakan tekong laut, dia akan membawa dadah-dadah ini menggunakan bot.
“Suspek berkenaan juga merupakan orang dikehendaki polis negara jiran itu kerana terlibat dalam penyalahgunaan dadah,”katanya.
Tambah beliau, sindiket juga bertindak licik dengan membungkus dadah syabu dalam bungkusan kopi dan teh cina.
Ujarnya, dalam serbuan itu, dua buah bot fiber dirampas selain empat buah kenderaan, sebuah motosikal serta wang tunai dan nilai sitaan berjumlah RM248,860.29.
Katanya, dua daripada suspek didapati positif dadah dan kesemua suspek ditahan tujuh hari sehingga 11 Mei ini untuk siasatan lanjut.
Kes disiasat dibawah Seksyen 39B Akta Dadah Berbahaya 1952. – KOSMO! ONLINE


Amazon, Geely: Pelabur yakin dengan Kerajaan Perpaduan – Anwar
Oleh NOR AINNA HAMZAH

7 Mei 2023, 4:56 pm
SEREMBAN – Pelabur luar dilihat berminat untuk melabur di negara ini setelah Kerajaan Perpaduan dibentuk, kata Perdana Menteri, Datuk Seri, Anwar Ibrahim.
Tegas Anwar lagi, pelaburan syarikat automotif Geely dan Amazon Web Service di negara ini adalah berdasarkan keyakinan syarikat berkenaan dengan kestabilan politik negara ini.
“Mereka yakin dengan pimpinan dan kestabilan, yakin dasar dan masa depan Malaysia, itu sebab sangat penting kita tekankan kestabilan politik.
“Ada menteri-menteri dulu yang katakan itu adalah dasar mereka, saya tidak nafikan ada yang memujuk dan pergi ke Amazon, tetapi mengapa Amazon tidak jawab? Jawab hanya setelah Kerajaan Perpaduan dibentuk dan kita stabil, baru mereka datang ke sini.
“Kestabilan politik itu mesti kita pertahankan, sebab itu ada ura-ura mahu ambil alih (kerajaan) saya katakan boleh, Parlimen akan bersidang, saya cadangkan mana-mana orang, Ahli Parlimen, mana-mana parti yang rasakan mereka mahu ajukan undi tidak percaya, silakan dan kita akan bertempur di Parlimen,” katanya.
Beliau berkata demikian sewaktu berucap pada Majlis Rumah Terbuka Aidilfitri Kerajaan Negeri Sembilan dan Malaysia Madani di pekarangan Wisma Majlis Bandaraya Seremban (MBS) di Forest Heights, di sini, hari ini.

Jelas Anwar lagi, cabaran bertempur di Parlimen itu adalah bagi mematikan keluh kesah soal kestabilan politik dalam negara dan seterusnya tumpuan diberikan bagi menjaga dan membela kebajikan rakyat.
“Jika tidak riuh rendah, bisik sana bisik sini, 126, 114 , ini apa, dan saya berikan laluan, dahulu mahu bawa usul tidak boleh kerana Perdana Menteri dahulu isytiharkan darurat dan kemudian gantung Parlimen.
“Perdana Menteri sekarang, saya tidak gantung Parlimen, tidak ada darurat, lawan di Parlimen, itu baru cara kita tadbir, sebab apa? kita mahu matikan keluh kesah soal kestabilan politik ini, supaya tumpun membela nasib rakyat dan jaga kebajikan rakyat,” katanya. – KOSMO! ONLINE


Pilih beli makanan, keluarga tak mampu baiki atap rumah usang
Oleh KOSMO!

7 Mei 2023, 4:32 pm
PETALING JAYA – “Selagi boleh sabar, kita sabar,” demikian kata-kata seorang anak dikenali sebagai Kausar Fatihah berhubung keadaan rumah kayunya yang usang.
Menerusi klip video dimuat naik di media sosial miliknya, kelihatan rumah yang didiami sangat daif selain keadaan atap bocor dan terpaksa menadah air bocor menggunakan bekas.
Difahamkan, rumah Kausar Fatihah terletak di Kampung Permatang Kong Atas, Alor Setar, Kedah.
Dia berkata, keluarganya tidak mampu untuk membaiki masalah tersebut berikutan ibunya hanya bekerja sebagai ‘cleaner’ (pembersihan) dan bapa pula Orang Kelainan Upaya (OKU).
“Kalau hujan lebat turun, kami adik-beradik kena siap sedia lah tadah air.
“Mak cakap nak baiki bumbung atau beli makanan, kami pilih beli makanan,” katanya di ruangan kapsyen.

Dalam pada itu, Kausar Fatihah menitipkan pesanan kepada mereka di luar sana agar bersyukur kerana berpeluang duduk dalam keadaan selesa.
Sementara itu, dalam perkembangan berbeza, pempengaruh media sosial, Cik Puan Gojes turut terpanggil untuk memberikan bantuan kepada keluarga berkenaan.
Menurutnya, sebanyak RM35,000 dana diperlukan bagi membantu keluarga itu untuk membaiki rumah usang mereka.
“Setakat pukul 12 tengah hari ini, kita sudah dapat kumpul dana sebanyak RM18,000. Doakan usaha murni kami,” ujarnya. – KOSMO! ONLINE.


Cuaca panas: KPM terus pantau sekolah
Oleh SITI NOR MAS ERAH AMRAN

7 Mei 2023, 4:38 pm
SEBERANG PERAI – Kementerian Pendidikan (KPM) sekali lagi menyarankan supaya sekolah tidak melaksanakan aktiviti luar bilik darjah susulan cuaca panas melampau yang dikhuatiri boleh menjejaskan kesihatan pelajar.
Menterinya, Fadhlina Sidek berkata, segala aktiviti berkaitan perlu ditangguhkan sementara cuaca kembali seperti sedia kala.
Menurutnya, kementerian mengadakan sesi libat urus bersama Jabatan Pendidikan Negeri (JPN) dan memberikan pedoman bagi memastikan sekolah tidak menjalankan aktiviti luar.
“Setakat ini memang tiada sekolah yang ditutup susulan cuaca panas, namun kita terus dalam keadaan berjaga-jaga dan bersedia dengan sebarang kemungkinan.
Fadhlina ketika hadir pada Majlis Rumah Terbuka Aidilfitri di Dewan Dato Haji Ahmad Salleh, Nibong Tebal hari ini. – Foto oleh IQBAL HAMDAN / KOSMO!
“Pengurusan berkaitan garis panduan serta pemantauan dilakukan dengan ketat oleh KPM bersama Kementerian Kesihatan dan Kementerian Sumber Asli, Alam Sekitar dan Perubahan Iklim bagi memastikan keadaan terkawal.
“Biarpun penangguhan ini bersifat sementara, namun ada sesetengah negeri yang cuacanya semakin baik maka kita akan sentiasa pantau dari masa ke semasa,” katanya di sini hari ini.

Beliau berkata demikian ketika diminta mengulas berhubung kebimbangan ibu bapa terhadap kesihatan anak-anak bersekolah yang berisiko diserang strok haba susulan cuaca panas ketika ini.
Terdahulu, beliau yang juga Ahli Parlimen Nibong Tebal mengadakan majlis Rumah Terbuka Aidilfitri di Dewan Dato Haji Ahmad Salleh, Kampung Permatang Keling. – KOSMO! ONLINE


View Chin akhirnya dapat jumpa anak
Oleh KOSMO!

7 Mei 2023, 4:39 pm
PETALING JAYA – Selepas lebih sebulan dilanda pelbagai kontroversi, pempengaruh media sosial View Chin hari ini telah berkongsi kisah dapat bertemu anak-anaknya.
Menerusi satu perkongsian di laman Facebook, View Chin atau nama View Chin Hau telah berkongsi beberapa keping gambar bersama dua orang anak perempuannya.
“Finally (akhirnya dapat berjumpa anak ku,”tulisnya pada sekeping gambar.
Difahamkan, View Chin tidak dapat berjumpa dengan anak-anaknya sejak beberapa bulan lalu ekoran krisis rumah tangga yang dialaminya bersama bekas isteri, Shermine Ah Moi.
Sebelum ini, View Chin mendedahkan dia terpaksa menghubungi Shermine kerana rindu dengan tiga orang anaknya dan meminta bekas isterinya itu berkongsi foto dan video anak mereka.
Terdahulu, krisis rumah tangga pasangan View Chin dan Shermine bergolak selepas wanita itu mendedahkan kecurangan bekas suaminya di media sosial baru-baru ini.

Berdasarkan perkongsian Shermine, dia mendakwa View Chin curang dengan seorang pekerja dikenali sebagai Mira semasa dia dalam pantang.
Pada masa sama, wanita itu juga turut mendedahkan dia dikasari oleh suaminya semenjak perniagaan mereka tular di TikTok dan kerap membuat siaran langsung bag mempromosikan produk mereka. – KOSMO! ONLINE.


50 penunjuk perasaan ditahan bantah pertabalan Raja Charles III
Oleh KOSMO!

7 Mei 2023, 4:27 pm
LONDON –  Polis Britain menahan berpuluh-puluh penunjuk perasaan daripada kumpulan antimonarki dan alam sekitar pada hari pertabalan Raja Charles III semalam, lapor portal berita Independent.
Polis Metropolitan London sebelum ini berkata, pihaknya akan memudahkan penganjuran demonstrasi antiraja itu melainkan kumpulan penunjuk perasaan melanggar undang-undang sedia ada atau peraturan baharu yang dikuatkuasakan pada minggu lalu.
Bagaimanapun, polis bertindak memberkas anggota kumpulan penunjuk perasaan tersebut pagi semalam. Mereka terdiri daripada kumpulan pergerakan politik dikenali sebagai Republic.
Polis turut merampas beratus-ratus sepanduk  tertera slogan bermaksud ‘Bukan Raja Saya’. Tindakan itu dilakukan walaupun Republic telah mendapat kebenaran pihak berkuasa untuk mengadakan protes  di Dataran Trafalgar, London.
Amnesty International(AS) cawangan Britain United adalah antara kumpulan hak asasi manusia yang membangkitkan kebimbangan mengenai tangkapan tersebut. AI menegaskan bahawa demonstrasi aman jelas dilindungi di bawah undang-undang antarabangsa.
Polis Metropolitan sebaliknya  berkata, sebanyak 52 tangkapan dibuat dalam operasi tersebut yang diberi nama Operasi Golden Orb.

Daripada jumlah tersebut, 32 orang ditangkap kerana disyaki berkomplot mencetuskan gangguan awam. – Agensi


Agrobank salur RM200,000 jayakan program usahawan tani UniSZA
Oleh MOHD AZLI ADLAN

7 Mei 2023, 4:29 pm
BESUT – Agrobank menyumbang RM200,000 untuk program Inkubasi Usahawan Tanaman Melon Manis Terengganu (MMT) kelolaan Universiti Sultan Zainal Abidin (UniSZA). Ketua Pegawai Pembangunan Agrobank, Aminuddin Amenon berkata, pemberian sumbangan menerusi dana zakat itu adalah  sokongan terhadap program pembangunan usahawan tani dalam kalangan siswazah. “Program Inkubasi Usahawan Tanaman MMT ini mempunyai 10 peserta yang merupakan pelajar dan graduan UniSZA dalam kalangan asnaf. “Peruntukan RM200,000 itu bukan sahaja meliputi peralatan pertanian malah latihan keusahawanan dan pemasaran kepada peserta,” katanya pada majlis penyampaian…

Sila Log Masuk atau Langgan untuk membaca berita sepenuhnya


Siasatan dalaman kes buli pelatih TUDM hampir siap
Oleh DIYANATUL ATIQAH ZAKARYA

7 Mei 2023, 4:43 pm
MELAKA – Laporan siasatan dalaman Kementerian Pertahanan berhubung kes pelatih kursus Tentera Udara Diraja Malaysia (TUDM) yang didakwa menjadi mangsa pukul dalam kejadian buli di Pangkalan Udara Kuantan pada 12 April lalu dijangka siap dalam masa terdekat.
Timbalan Menteri Pertahanan, Adly Zahari berkata, perkara itu telah pun dibangkitkan di dalam mesyuarat pasca kabinet minggu lalu dan siasatan dalaman tetap diteruskan meskipun kertas siasatan telah dibuka oleh Polis Diraja Malaysia (PDRM).
Katanya, pihaknya yakin laporan penuh berhubung kejadian itu akan siap dan diserahkan dalam masa terdekat.
“Jadi kita dah ambil maklum seperti mana dimaklumkan Menteri Pertahanan, Datuk Seri Mohamad Hasan pada tempoh hari dan insya-Allah saya yakin dalam masa terdekat ini laporan siasatan akan kita terima.
“Walaupun ada laporan dibuat kepada pihak PDRM, namun kita di peringkat pertahanan pun telah mengambil tanggungjawab untuk melakukan siasatan dalaman ini,” katanya.
Beliau berkata demikian pada sidang akhbar selepas Majlis Penganugerahan Pingat Jasa Malaysia (PJM) di Pusat Dagangan Antarabangsa Melaka (MITC), Ayer Keroh di sini, hari ini.

Mengulas lanjut beliau berkata, siasatan dalaman itu mengambil kira semua maklumat berkaitan sama ada dilaporkan oleh agensi media atau orang perseorangan.
“Sebenarnya tajuk-tajuk tentang isu itu, apa sahaja perkara berbangkit, di Kementerian Pertahanan kita memang buat siasatan dalaman.
“Kalau ada kelemahan kita akan perbaiki dan kita akan beri kerjasama semua pihak untuk maklumkan, jadi apa sahaja laporan yang diterima sama ada melalui media atau melalui orang perseorangan memang kita akan ambil tanggungjawab itu,” ujarnya.
Pada Rabu lalu Kosmo! melaporkan, polis mengesahkan terdapat empat lagi pelatih kursus TUDM didakwa menjadi mangsa pukul dalam kejadian buli di Pangkalan Udara Kuantan pada 12 April lalu.
Difahamkan, keempat-empat pelatih itu mendedahkan perkara tersebut sewaktu disiasat berhubung kes buli yang dilaporkan lebih awal oleh keluarga seorang pelatih.
Kejadian itu turut tular di media sosial Twitter mengenai luahan seorang wanita mendakwa adik lelakinya dibuli sekumpulan anggota berpangkat koperal di pusat latihan tentera udara berkenaan.
Ketua Polis Pahang, Datuk Seri Ramli Mohamed Yoosuf berkata, pihaknya sedang menjalankan siasatan lanjut termasuk mendapatkan laporan perubatan dan setakat ini kes disiasat mengikut Seksyen 323 Kanun Keseksaan atas kesalahan menyebabkan kecederaan dengan sengaja. – KOSMO! ONLINE


Glomac teroka perniagaan tenaga boleh baharu baharu
Oleh KOSMO!

7 Mei 2023, 4:51 pm
PETALING JAYA – Tenaga Nasional Berhad (TNB) telah memeterai memorandum persefahaman (MoU) dengan Glomac Technology Sdn. Bhd (GTSB), anak syarikat pemaju hartanah, Glomac Berhad untuk  meneroka potensi peluang perniagaan solar terapung di samping solar lain serta projek kemudahan hijau di tapak yang akan dikenalpasti dan dipersetujui bersama.
Presiden dan Ketua Pegawai Eksekutif TNB, Datuk Ir. Baharin Din berkata, kerjasama strategik ini akan  membolehkan kedua-dua pihak memenuhi permintaan pelanggan yang semakin meningkat terhadap tenaga hijau.
Ia juga akan dapat meningkatkan nilai perniagaan mampan TNB dan Glomac dalam membangunkan keupayaan Alam Sekitar, Sosial dan Tadbir Urus (ESG) bagi menyokong aspirasi Malaysia untuk menjadi negara neutral karbon menjelang 2050.
“TNB sebagai syarikat utiliti tenaga negara akan membantu pelanggan dan rakan kongsi kami untuk meneroka nilai mampan mereka ke tahap yang lebih tinggi,” katanya.
Beliau berkata demikian dalam kenyataan bersempena majlis pemeteraian MoU yang ditandatangani oleh Baharin manakala Pengarah Urusan dan Ketua Pegawai Eksekutif Glomac, Datuk Seri FD Iskandar mewakili GTSB di sini baru-baru ini.
Bisnes teras GTSB adalah menjurus kepada penyediaan kemudahan solar fotovoltaik (PV) terapung meliputi reka bentuk, pembuatan dan pemasangan panel solar pada pelantar terapung atau pontun atas air di kawasan takungan, tasik dan kolam.

Selain itu, menurut FD Iskandar, di peringkat kumpulan, pihaknya telah memutuskan untuk membuka bidang perniagaan baharu dengan memberi tumpuan kepada tenaga boleh baharu sebagai sebahagian daripada strategi jangka panjang untuk mempelbagaikan portfolio perniagaan kami yang selama ini tertumpu kepada pembangunan hartanah.
“MoU ini tepat pada masanya kerana kami melihat pelbagai potensi melalui kerjasama dengan TNB bagi membantu pelanggan di seluruh negara membuat peralihan yang lebih pantas ke arah penggunaan tenaga bersih.
“Anak syarikat kami, GTSB boleh menyediakan penyelesaian solar PV terapung kepada pelanggan yang mungkin tidak mampu memasang panel solar pada hartanah mereka, agar dapat membeli atau memajak sebahagian daripada kemudahan solar yang lebih besar dan tersedia di kawasan lain,” ujarnya. -KOSMO!ONLINE


2,871 saman JPJ di Kelantan dalam tempoh 10 hari
Oleh ROSLIZA MOHAMED

7 Mei 2023, 4:32 pm
KOTA BHARU – Jabatan Pengangkutan Jalan (JPJ) Kelantan mengeluarkan sebanyak 2,871 notis saman melibatkan 3,417 kesalahan dikesan sepanjang penguatkuasaan Ops Hari Raya Aidilfitri (HRA) dalam tempoh 10 hari pada bulan lalu.
Pengarahnya, Mohd. Misuari Abdullah berkata, kesalahan tertinggi yang dikesan bermula 18 hingga 27 April lalu itu antaranya tiada lesen memandu, memandu kenderaan tanpa lesen dan kenderaan motor.
Menurutnya, selain itu, pihaknya turut mengesan pengguna jalan raya tiada perlindungan insurans, memotong garisan berkembar, memotong barisan, membawa lebih muatan atau muatan bahaya dan kesalahan teknikal.
“Dalam pada itu, sebanyak 39 buah kenderaan yang melakukan kesalahan berkaitan tiada lesen memandu, tiada lesen kenderaan motor, tiada perlindungan insurans dan pemandu warga asing turut disita.
“Kesemua notis saman itu dikeluarkan mengikut Akta Pengangkutan Jalan 1987 dan kaedah-kaedah dibawahnya,” katanya pada sidang akhbar sempena Sambutan Aidilfitri JPJ di Akademi JPJ Wilayah Timur di sini hari ini.
Mengulas lanjut, Mohd. Misuari memberitahu, penggunaan dron untuk pemantauan trafik sepanjang Ops HRA masih dilaksanakan.

Menurutnya, menerusi teknologi itu, sebanyak 207 kes kesalahan memotong barisan dan 108 kes kesalahan melanggar lampu isyarat merah dikesan.
“Selain itu, 24 kes masing-masing melibatkan kesalahan topi keledar (18), memotong di garisan berkembar (empat) dan lain-lain kesalahan (dua) turut dikesan dengan menggunakan dron,” katanya. – KOSMO! ONLINE


Lelaki maut pikap rempuh dua batang pokok
Oleh CHERINE JON

7 Mei 2023, 4:48 pm
MIRI – Seorang lelaki meninggal dunia selepas pikap dipandunya merempuh dua batang pokok di Jalan Pujut 7, Bandar Baru Permyjaya di sini pada awal pagi tadi.
Jurucakap Pusat Gerakan Operasi Bomba Sarawak berkata, kejadian dilaporkan kira-kira pukul 3.15 pagi dan pasukan dari Balai Bomba dan Penyelamat (BBP) Lopeng segera dikerahkan ke lokasi.
Katanya, setiba di lokasi didapati pikap yang dipandu mangsa berusia 44 tahun itu dipercayai terbabas sebelum merempuh dua batang pokok menyebabkan mangsa tersepit di tempat duduk pemandu.
“Pihak bomba menggunakan gergaji rantai untuk memotong dahan pokok dan menggunakan peralatan khas bagi mengeluarkan mangsa.
“Mangsa telah disahkan meninggal dunia di tempat kejadian oleh pegawai perubatan,” katanya dalam kenyataan, hari ini.
Katanya, mayat mangsa kemudian diserahkan kepada polis untuk tindakan selanjutnya. – KOSMO! ONLINE


Isu pengambilan tanah Kg Sungai Baru akan dibawa ke Parlimen
Oleh NUR HUDA MUSA

7 Mei 2023, 3:18 pm
KUALA LUMPUR – Ahli Parlimen Titiwangsa, Datuk Seri Johari Abdul Ghani akan membangkitkan isu penduduk Flat Kampung Sungai Baru agar dibawa ke dalam sidang Parlimen.
Ia berhubung isu penduduk yang sudah berpindah dari premis tersebut, tetapi masih belum mendapat rumah.
Katanya, sejak lima tahun lalu, terdapat penduduk yang berpindah tidak mampu lagi untuk membayar sewa rumah.
“Sebanyak 95 peratus penduduk sudah berpindah, cuma lima peratus belum pindah. Pemaju yang memindahkan mereka ini sudah datang berjumpa saya, merayu dan meminta tolong macam mana nak mulakan kerja. Sebabnya, mereka tak larat bayar sewa sudah lima tahun.
“Apabila kita tengok soal ini, ia membabitkan satu masalah paling kronik kepada penduduk Flat Sungai Baru. Jadi, saranan saya, kerajaan kena masuk campur untuk menyelesaikan kes ini sebelum pemaju ini bankrap,” katanya kepada pemberita ketika ditemui di Majlis Rumah Terbuka Aidilfitri Wilayah Persekutuan di Kampung Baru, di sini, hari ini.
Terdahulu, isu pengambilan tanah Kampung Sungai Baru membabitkan 67 unit rumah teres dan 14 blok pangsapuri dikenali sebagai Pangsapuri Sungai Baru, dengan proses pengambilan tanah bermula sejak 2016.

Baru-baru ini, penduduk di situ menerima notis mengikut Seksyen 8 Akta Pengambilan Tanah 1960 (APT 1960) yang memaksa mereka perlu beredar dari tanah itu. – KOSMO! ONLINE


2 remaja maut, motosikal bertembung
Oleh MASTURAH SURADI

7 Mei 2023, 4:01 pm
KOTA TINGGI – Dua remaja maut selepas motosikal yang ditunggang hilang kawalan sebelum bertembung dalam kejadian di Jalan Felda Air Tawar 4 di sini semalam.
Kejadian pada pukul 8.40 malam itu menyebabkan mangsa dikenali Mohamad Haiqal Sahreldan dan Muhammad Iman Firdaus Norhisham masing-masing berusia 17 tahun meninggal dunia di lokasi kejadian.
Ketua Polis Daerah Kota Tinggi, Superintendan Hussin Zamora berkata, kemalangan melibatkan motosikal Yamaha Y15 ZR dinaiki mangsa dengan sebuah lagi motosikal jenis sama.
“Siasatan awal di lokasi kejadian mendapati mangsa (penunggang motosikal Yamaha Y15 ZR) dari Felda Air Tawar 4 menghala ke Felda Air Tawar 5 semasa sampai di jalan utama Felda Air Tawar 4 hilang kawalan dan masuk ke laluan bertentangan.
“Keadaan itu menyebabkan motosikal mangsa bertembung dengan sebuah lagi motosikal jenis Yamaha Y15 ZR,” katanya dalam kenyataan di sini hari ini.
Akibat kemalangan tersebut, kedua-dua remaja tersebut cedera parah di kepala dan meninggal dunia di lokasi kejadian. – KOSMO! ONLINE


Lelaki mabuk ditahan pukul isteri, anak OKU
Oleh AZMI NORDIN

7 Mei 2023, 3:25 pm
AMPANG JAYA – Polis menahan seorang lelaki yang memukul isteri serta anaknya seorang kanak-kanak kurang upaya (OKU) lembam di kediaman mereka di Kampung Tasik Permai di sini, Khamis lalu.
Suspek yang didakwa mabuk ketika itu baru sahaja pulang ke rumah telah memukul isterinya berusia 51 tahun yang sedang tidur dalam kejadian pukul 11.15 tengah malam, Rabu lalu.
Selepas memukul isterinya, lelaki itu turut  menendang anak perempuan mereka yang juga OKU.
Selain itu, lelaki itu turut mengugut ingin membunuh isterinya dengan pisau menyebabkan wanita itu meminta bantuan anak sulungnya sebelum membuat laporan polis.
Ketua Polis Daerah Ampang, Mohamad Farouk Eshak berkata, susulan laporan itu anggota kereta Peronda (MPV) IPD Ampang Jaya  menangkap lelaki pada keesokan harinya.
Menurutnya, pemeriksaan ke atas lelaki tersebut mendapati, dia memiliki 13 rekod jenayah.

“Suspek bebas dadah dan semasa kejadian dia mabuk. Kes disiasat mengikut Seksyen 323 Kanun Keseksaan dan Seksyen 506 Kanun Keseksaan,” katanya ketika dihubungi hari ini. – KOSMO! ONLINE


Jemaah haji dinasihat jangan sebar berita tidak tepat – Sultan Sharafuddin
Oleh ABDUL RAZAK IDRIS

7 Mei 2023, 3:44 pm
SHAH ALAM – Sultan Selangor, Sultan Sharafuddin Idris Shah menasihatkan agar jemaah haji tidak mudah menyebarkan berita tidak tepat di media sosial sepanjang urusan ibadah tersebut.
Sultan Sharafuddin menegaskan sebaliknya, sekiranya ada sebarang kekurangan atau masalah dengan Tabung Haji (TH) perlu berbincang secara baik dengan pegawai-pegawai TH.
Titah baginda, sebarang penyebaran berita tidak tepat hanya merumitkan keadaan dan tidak akan menyelesaikan masalah.
“Kita harus bersyukur dengan adanya sebuah perbadanan seperti TH yang menjaga kebajikan jemaah haji negara. Oleh itu sekiranya ada sebarang kekurangan atau masalah dengan TH, berbincanglah secara baik dengan pegawai-pegawainya.
“Jangan mudah menyebarkan berita yang tidak tepat di media-media sosial kerana ia hanya merumitkan keadaan dan tidak akan menyelesaikan masalah,” titah baginda pada kursus perdana haji musim haji yang dihadiri 6,000 bakal haji di Masjid Sultan Salahuddin Abdul Aziz Shah di sini, hari ini.
Sultan Sharafuddin turut berharap supaya jemaah haji terus mengekalkan disiplin diri semasa berada di Tanah Suci nanti dengan mematuhi kepada peraturan-peraturan yang telah ditentukan oleh kerajaan Arab Saudi seterusnya menjaga nama baik negeri Selangor dan Malaysia. – KOSMO! ONLINE


MAFS kurangkan impak negatif cuaca panas di sektor pertanian
Oleh MOHD AZLI ADLAN

7 Mei 2023, 3:49 pm
BESUT – Kementerian Pertanian dan Keterjaminan Makanan (MAFS) sedang giat mengambil langkah bagi mengurangkan impak cuaca panas terhadap sektor pertanian di negara ini.
Timbalan Ketua Setiausaha (Pembangunan) MAFS, Datuk Badrul Hisham Mohd. berkata, cuaca panas disebabkan fenomena El Nino pada masa ini berisiko untuk menjejaskan sehingga 30 peratus hasil pertanian negara.
Sehubungan itu, beliau berkata, MAFS telah menaik taraf instrastruktur pertanian termasuk menyediakan pam-pam tambahan di seluruh negara.
“Pam-pam itu akan digunakan bagi menyedut sumber air berhampiran sekiranya hujan tidak turun (di kawasan pertanian terbabit).
“Selain itu, kita juga akan memastikan sistem pengairan mencukupi bagi menyokong tanaman padi di seluruh negara,” katanya di kampus Universiti Sultan Zainal Abidin (UniSZA) Tembila di sini hari ini.
Terdahulu beliau menyaksikan majlis penyerahan sumbangan inkubasi bernilai RM200,000 daripada Agrobank kepada peserta program Melon Manis Terengganu (MMT) UniSZA.

Badrul Hisham berkata, berdasarkan laporan, fenomena El Nino dijangka akan memberi kesan lebih teruk pada tahun ini.
Jelas beliau, cuaca panas yang boleh membawa kepada kemarau tersebut diramal akan berlarutan sehingga antara bulan Jun hingga Oktober depan. – KOSMO! ONLINE


580 suspek ditahan terbabit judi online
Oleh KHAIRUL MOHD. ALI

7 Mei 2023, 3:38 pm
JOHOR BAHRU – Polis Johor menahan seramai 580 orang dipercayai terlibat dengan sindiket perjudian dalam talian di seluruh negeri sejak 1 Januari hingga semalam.
Ketua Polis Johor, Datuk Kamarul Zaman Mamat berkata, tangkapan itu dibuat menerusi 554 serbuan yang dijalankan di seluruh Johor dalam tempoh berkenaan.
Menurut beliau, mereka yang ditahan terdiri daripada 562 penjaga premis dan 18 pemain. Kesemua mereka berusia 17 hingga 60 tahun.
“Selain itu, tindakan pemotongan bekalan elektrik dibuat terhadap 44 premis, manakala pembatalan lesen ke atas lapan premis turut dilakukan.
“Antara yang dirampas termasuklah 606 buah telefon bimbit pelbagai jenama, tujuh buah tablet, enam buah komputer riba dan wang tunai RM190,890,” katanya dalam kenyataan, di sini hari ini.
Mereka ditahan mengikut Seksyen 41(1)(c) Akta Rumah Judi Terbuka 1953 yang membawa hukuman denda tidak kurang RM50,000 dan penjara tidak lebih tiga tahun.

“Tangkapan suspek melibatkan judi online di negeri ini sepanjang tahun lalu adalah seramai 1,080 orang, manakala pemotongan bekalan elektrik melibatkan 71 premis dan pembatalan lesen enam premis,” ujarnya. – KOSMO! ONLINE


4 pemancing cemas terkandas enam jam di laut
Oleh ISKANDAR SHAH MOHAMED

7 Mei 2023, 4:15 pm
KLANG – Empat pemancing menempuh detik cemas apabila terkandas selama enam jam selepas bot dinaiki mereka rosak di perairan Pulau Tengah di sini, malam tadi.
Kesemua mangsa dikenali sebagai Asfian Abu Bakar, 44; Arfan Rafiq Asfian, 18, Zamri Che Ani, 45, dan Ahmad Ali, 66.
Mereka yang masing-masing menetap di Shah Alam, Kuala Lumpur dan Ampang itu berjaya diselamatkan Agensi Penguatkuasaan Maritim Malaysia (Maritim Malaysia) pukul 9.45 malam.
Pengarah Maritim Selangor, Kepten Maritim V. Siva Kumar berkata, gerakan mencari dan menyelamat dilakukan pihaknya selepas menerima maklumat daripada Sub-Pusat Menyelamat Maritim (MRSC) Johor Bahru.
Katanya, bot pancing itu terkandas selepas mengalami kerosakan kira-kira 1.6 batu nautika selatan Pulau Tengah.
Pemancing yang diselamatkan selepas bot dinaiki rosak.
“Empat mangsa yang memakai jaket keselamatan itu ditemui selamat dan tidak mengalami kecederaan.

“Mereka kemudian dibawa ke Jeti Polis Marin Pulau Indah manakala bot itu terpaksa ditinggalkan kerana kebocoran,” katanya dalam kenyataan hari ini.
Jelas Siva Kumar, operasi itu ditamatkan sepenuhnya pukul 1.35 pagi tadi. – KOSMO! ONLINE